মার্চ ২৬,২০২০, ০২:৩৭\nমার্চ ২৬,২০২০, ০২:৪৪\nমহামারির অন্যতম বৈশিষ্ট্য হলো অনিশ্চয়তা। যেসব দেশে করোনার সংক্রমণ হয়েছে সেসব দেশে স্বাস্থ্যসেবীদের মধ্যে একটি নতুন বৈশিষ্ট্যের উদ্ভব হয়েছে, যাকে তারা নাম দিয়েছেন ঝওউঊ ঝকওখখ মানে পার্শ্ববর্তী গুণ, যার দ্বারা অনেকেই ইনটেনসিভ কেয়ার ইউনিটের চিকিৎসকদের সহযোগিতা করতে পারছেন।\nএটি জানা জরুরি যে দেশের জনগণের বোঝা উচিত ইনটেনসিভ কেয়ার ইউনিটের কাজ কী? যেহেতু আগামী দিনগুলোর জন্য এটি খুবই জরুরি বিষয়। সব বড় হাসপাতালে আইসিইউ সেবা মানে যেখানে খুবই জটিল রোগী, যাদের জরুরি ভিত্তিতে চিকিৎসার প্রয়োজন হয়।\nযা না হলে তাদের জীবনাশঙ্কা দেখা দিতে পারে। চিকিৎসা দেওয়া হয় নানা রকম মেশিন ও ওষুধ দিয়ে, যা তাদের শরীরের নানা গুরুত্বপূর্ণ অর্গানের কাজ করে, সঙ্গে চেতনানাশক ওষুধ প্রয়োগ তাদের স্বাভাবিক অবস্থায় প্রত্যাবর্তনে ভূমিকা পালন করে।\nএই ধরনের চিকিৎসা ওয়ার্ডে সম্ভব নয়। এটি একটি সমন্বিত সেবা, যেখানে নার্স, ফিজিওথেরাপিস্ট, ফার্মাসিস্ট, পুষ্টিবিদ জড়িত থাকেন। রেডিওলজিস্ট, মাইক্রোবায়োলজিস্ট, সার্জন, কার্ডিওলজিস্ট ও প্যাথোলজিস্টের সহযোগিতা নিয়ে আইসিইউ চিকিৎসক সেবা প্রদান করেন।\nসারারাত জেগে থানা হাজতে কাদের সঙ্গে কথা বলেছেন সাবরিনা? ভিসা-অ্যামেক্স ক্রেডিট কার্ডের বিল বিকাশে তিস্তায় ‘রেড অ্যালার্ট’ জারি\nএই ধরনের টিম অ্যাপ্রোচ আইসিইউয়ের জন্য খুবই স্বাভাবিক বিষয়; তবে কভিড-১৯-এর ক্ষেত্রে ভিন্নতা আছে। এখানে লেভেল-৩ পর্যায়ের সাপোর্টের প্রয়োজন।\nলেভেল-১ সাপোর্ট হলো, যেখানে রোগীর অক্সিজেনের প্রয়োজন; কিন্তু তা নাকে বা মুখের ওপর দেওয়া মাস্কের সাহায্যে দেওয়া সম্ভব।\nযখন রোগীর ভেন্টিলেশন মানে লাইফ সাপোর্টের প্রয়োজন নেই, কিন্তু শরীরের একটি অর্গান সাপোর্টের জন্য মেশিনের দরকার হয়; যেমন—কিডনি ফেইলিওরের জন্য ডায়ালিসিস করা লাগে, প্রেসার কমে যাওয়ার জন্য শিরাপথে মেশিনের সাহায্যে ওষুধ দেওয়া লাগে, প্রেসার দেখার জন্য মনিটরের প্রয়োজন হয়।\nফলে দুজন রোগীর জন্য কমপক্ষে একজন নার্সের প্রয়োজন হয়, তখন তা হলো লেভেল-২ সাপোর্ট। আর লেভেল-৩ হলো, যেখানে লাইফ সাপোর্টের প্রয়োজন একের অধিক অর্গানের জন্য।\nফলে সেখানে একজন নার্স একজন রোগীর জন্য নিয়োজিত থাকেন, সঙ্গে একজন চিকিৎসকের প্রয়োজন, যিনি ২৪ ঘণ্টা মনিটর করতে পারেন। এত নিবিড় সেবা দেওয়ার জন্য স্বাস্থ্যসেবীদের ঝুঁকি তাই খুবই বেড়ে যায় করোনায় আক্রান্ত রোগীর সেবা দেওয়ার সময়।\nব্রিটিশ আইসিইউ চিকিৎসক টিম কুক লন্ডনের বিখ্যাত গার্ডিয়ান পত্রিকায় প্রকাশিত এক নিবন্ধে উল্লেখ করেছেন, কভিড-১৯ মোকাবিলায় আইসিইউ সক্ষমতা বাড়ানোর প্রয়োজন প্রায় সাত গুণ।\nএই সক্ষমতা বলতে তিনি চারটি পয়েন্ট উল্লেখ করেছেন— স্থান, সেবাকর্মী, যাবতীয় আনুষঙ্গিক জিনিসপত্র এবং পরিশেষে গুণগত মান।\nআইসিইউয়ের জন্য যে স্থান প্রয়োজন তার ব্যাপ্তি বিশাল। এর মধ্যে থাকে মূল কক্ষের বাইরে পার্শ্ববর্তী নিরাপদ কক্ষ, অক্সিজেন— এয়ার- সাকার মেশিনের জন্য সুবিধা, ল্যাব ও আইটি সাপোর্ট এবং বিবিধ জিনিসপত্র রাখার স্থান।\nসেবাকর্মী যারা রয়েছেন, তাদের সংকট যেকোনো সময়ে হতে পারে, যেহেতু মহামারির সময়ে যে কেউ অসুস্থ হয়ে পড়তে পারে বা আইসোলেশনের প্রয়োজন হতে পারে। রোগীর ব্যবহূত জিনিসপত্র প্রচুর পরিমাণে প্রয়োজন হয় বিধায় তাদের নিরবচ্ছিন্ন জোগানের প্রয়োজন।\nবড় বড় হাসপাতালে আইসিইউ ব্যবহূত হয় বড় কোনো অপারেশনের পর রোগীর সাপোর্টের জন্য। এসব স্থান কভিড-১৯ চিকিৎসার জন্য নির্বাচিত হলে এসব অপারেশন করার সুযোগ আর থাকে না।\nকারণ সাপোর্ট দেওয়া সম্ভব হয় না। আবার অন্য অনেক হাসপাতালে আইসিইউ ব্যবহূত হয় হঠাৎ খারাপ হওয়া রোগীদের সেবার জন্য। এই সেবা তখন বন্ধ করে দিতে হয়।\nকভিড-১৯ চিকিৎসায় যেহেতু লেভেল-৩ পর্যায়ের সাপোর্টের প্রয়োজন, সেখানে একজন নার্স একজনের জন্য নির্ধারিত, সেখানে এসব পরিস্থিতিতে লোকবল সংকটের জন্য অপারেশন থিয়েটারের সেবাদানকারীদের নিয়োগ করা হয়।\nফলে সেই স্থান শূন্য হয়ে যায়। কোনো দেশের স্বাস্থ্যসেবা প্রতিষ্ঠান এমন দুর্যোগের জন্য প্রস্তুত ছিলো না। সমগ্র বিশ্বের সেবাদানকারী মানুষগুলো অসাধারণ ভূমিকা পালন করে চলেছে এই দুর্যোগ মোকাবিলায়।\nহাসপাতালগুলো তাদের প্রতিরোধ ব্যবস্থা জোরদার করছে যতটুকু তাদের পক্ষে সম্ভব; কিন্তু এখনো আমরা অনুধাবন করতে পারছি না এই দুর্যোগের ঢেউ কত জোরে আঘাত করতে পারে আমাদের ওপর। স্বাভাবিক অবস্থায় আইসিইউ অনেক জীবন বাঁচায়; কিন্তু বর্তমান সময়টা ভিন্ন।\nশিগগিরই এটির উপযুক্ত তরিকা নির্ধারণ সম্ভব নয় আবার অনেকের সেই ধরনের সাপোর্টের প্রয়োজন না-ও হতে পারে। এটি এমন একটি স্থান, যেখানে রোগীরা এক রোগ নিয়ে আসে আবার অন্য রোগে আক্রান্ত হতে পারে, যেহেতু এই সময়ে শরীরের ক্ষমতা থাকে সর্বনিম্ন।\nজীবন বাঁচানো হয়ে যায় অনেক কঠিন, কারো বা সুস্থতার জন্য অনেক দিন সময় লাগে, যা প্রায় মাসের অধিকও হতে পারে। রোগীর পরিপূর্ণ সুস্থতার জন্য সেবাকর্মীদের সঙ্গে পরিবারের ভূমিকাও অনেক।\nচিকিৎসার নৈতিক অংশ হলো— ভালো চিকিৎসা প্রদান, ক্ষতি এড়িয়ে চলা, ন্যায্যতার ভিত্তিতে চিকিৎসা ও রোগীর নিজস্ব সিদ্ধান্ত মোতাবেক চিকিৎসা প্রদানের নিশ্চয়তা।\nএসবের ওপর নির্ভর করে আইসিইউয়ে রোগীর চিকিৎসা দেওয়া সম্ভব নয়। করোনা ভাইরাসের ক্ষেত্রে এসব কিছু চিন্তা করার অবকাশ চিকিৎসকের থাকে না। সিদ্ধান্ত নিতে হয় কাকে চিকিৎসা দিলে উপকার পাওয়ার সম্ভাবনা রয়েছে।\nইতালিতে বর্তমানে চিকিৎসকরা অনেকটা জোর করেই সিদ্ধান্ত নিচ্ছেন যার নাম ট্রায়াজ, যা যুদ্ধক্ষেত্রে ব্যবহার করা হয়। বিষয়টি এমন যে কোথায় বেশি মনোযোগ দিলে ক্ষতি কমিয়ে আনা যায়।\nঅনেকেই বলেন, চিকিৎসকরা এমনটিই করে থাকেন বেশির ভাগ সময়। টিম কুক এই বিষয়ে দ্বিমত পোষণ করে বলেছেন, প্রতিদিন চিকিৎসকরা রোগীর চিকিৎসা নিয়ে অনেকটা ঝামেলার মধ্যে পড়েন।\nকারণ তাদের সামনে সীমিত সম্ভাবনা থাকে। কিন্তু যখন রিসোর্স সংক্রান্ত ট্রায়াজ নিয়ে কাজ করতে হয় তখন চিন্তা করা হয় কোনটি ভালো এবং কোনটি বেশির ভাগের জন্য ভালো।\nএটিই হলো মৌলিক পরিবর্তন। যখন চিকিৎসকদের চিন্তা করতে হয় কতটুকু সামর্থ্য রয়েছে, যা অতিরিক্ত চাহিদার সঙ্গে সামঞ্জস্যপূর্ণ নয়, যখন সব রোগীর চিকিৎসা একেবারে শতভাগ দেওয়া সম্ভব হয় না তখন মূল চিন্তা থাকে কোনটি সমাজের জন্য সবচেয়ে বেশি প্রয়োজন। বাংলাদেশের প্রেক্ষাপটে যখন এমন কিছুর সৃষ্টি হবে তখন অন্য দেশগুলোর সঙ্গে ব্যতিক্রম হওয়ার সুযোগ থাকবে না।\nকিন্তু এটি চিকিৎসকরা একা করতে পারবেন না। প্রেক্ষাপট বিবেচনা করে কী করা উচিত, সেই সিদ্ধান্ত নিতে সমাজের বাকিদের অংশগ্রহণ করা উচিত। বর্তমান সংকটপূর্ণ অবস্থায় চিকিৎসক, সমাজসেবী, রাজনৈতিক ব্যক্তিবর্গের সম্মিলিত সিদ্ধান্ত পরিষ্কারভাবে প্রকাশ করা জরুরি।\nএই মহামারি মোকাবিলায় হাসপাতাল ব্যবস্থাপনা জোরদার করতে সরকার নানাভাবে চেষ্টা করছে। জনগণ সামাজিক দূরত্ব বজায় রাখা ও নিজ থেকে আইসোলেশনের মাধ্যমে এই মহামারিতে আক্রান্তের সংখ্যা কমিয়ে আনতে পারে খুব সহজেই।\nএরই মাধ্যমে আপনি এবং আপনার স্বজন রোগ থেকে রক্ষা পেতে পারে। এর মাধ্যমে আইসিইউয়ে স্থান সংকট কমবে, যা হয়তো অন্য কারো জীবন বাঁচিয়ে দিতে পারে।\nলেখক : সহকারী অধ্যাপক, ব্লাড ট্রান্সফিউশন, শেখ হাসিনা ন্যাশনাল ইনস্টিটিউট অব বার্ন অ্যান্ড প্লাস্টিক সার্জারি\nদুর্নীতি দমনে দুদকের সমন্বয়ে সেনা নিয়োগের অভিমত\nআন্তর্জাতিক ফ্লাইট বন্ধের শঙ্কা: যাত্রীদের স্বাস্থ্য পরীক্ষায় সর্বোচ্চ গুরুত্ব দিন\nনতুন মেয়রের কাছে প্রত্যাশা আমাদের অনেক বেশি\nসারারাত জেগে থানা হাজতে কাদের সঙ্গে কথা বলেছেন সাবরিনা?\nভিসা-অ্যামেক্স ক্রেডিট কার্ডের বিল বিকাশে\nতিস্তায় ‘রেড অ্যালার্ট’ জারি\nসাবরিনা-আরিফুল-সাহেদের ব্যাংক হিসাব জব্দ\nআদালতে ডা. সাবরিনা, রিমান্ড চাইবে পুলিশ\nলঞ্চ দুর্ঘটনা: ময়ূর-২ লঞ্চের মাস্টার গ্রেপ্তার\nএকসঙ্গে ৩ পুত্র সন্তান জন্ম দিয়েছেন এক মা


ঝালকাঠিতে জমি বেদখলের আশঙ্কায় দু’ছাত্রলীগনেতাসহ ৬জনের নামে থানায় অভিযোগ - স্বাধীন বার্তা ২৪ ঝালকাঠিতে জমি বেদখলের আশঙ্কায় দু’ছাত্রলীগনেতাসহ ৬জনের নামে থানায় অভিযোগ - স্বাধীন বার্তা ২৪\nআপডেট সময় মঙ্গলবার, ১৫ জুন, ২০২১, ১:২৮ অপরাহ্ন\nঝালকাঠি প্রতিনিধিঃ- ঝালকাঠি শহরতলীর রামনগর এলাকায় জমি দখলের আশঙ্কায় থানায় ৬জনের নামে অগ্রিম অভিযোগ দিয়েছে এক বৃদ্ধ। বৃদ্ধ আব্দুল বারেক হাওলাদার ৬জনের নাম উল্লেখ করে আরো ৮/১০জনকে অজ্ঞাতনামা রেখে এ অভিযোগ দেন। অভিযোগে তিনি উল্লেখ করেন, শহরের রামনগর মৌজায় আব্দুল বারেক হাওলাদারের মালিকানা ২একর ৮৫শতাংশ জমি মো. আল আমিন মুন্সির নেতৃত্বে মো. মুন্না, আব্দুস সোবাহান মুন্সি, জামাল, মো. আনিচ হাওলাদার, মো. নাদিম হাওলাদার অবৈধভাবে দখল করে নিতে চায়।\nবারেক হাওলাদার জানান, মুন্না জেলা ছাত্রলীগের সহসভাপতি, নাদিম শহর ছাত্রলীগের সাধারন সম্পাদক বলে পরিচয় দিয়ে অবৈধভাবে দখলে মেতে ওঠে। এরাই ২০১৯ সালের ১৬ আগস্ট উল্লেখিত ব্যক্তিরা স্বসস্ত্র হামলা চালিয়ে বাড়িঘর ভাংচুর, গাছপালা কেটে লুটতরাজ করে। এতে প্রায় দেড় লাখ টাকার ক্ষয়ক্ষতি হয়। এদের কারণে আওয়ামীলীগের ভাবমুর্তি ক্ষুন্ন হচ্ছে। উল্লেখ্য, বিরোধীয় এ জমিতে ঝালকাঠি সিনিয়র সহকারী জজ আদালতে দেওয়ানী মামলা (নং-৬০/৯৯) বিচারাধীন রয়েছে।


শিগগিরই বাজারে আসছে সোনালী ব্যাগ: পাটমন্ত্রী\nপ্রকাশিত: ২২:০০ ২৯ জানুয়ারি ২০১৯ আপডেট: ২২:০৬ ২৯ জানুয়ারি ২০১৯\nপাটকে বাংলাদেশের মহামূল্যবান ঐতিহ্যবাহী সম্পদ উল্লেখ করে এ থেকে তৈরি ‘সোনালি ব্যাগ’ খুব শিগগিরই বাজারে আসছে বলে জানিয়েছেন বস্ত্র ও পাটমন্ত্রী গোলাম দস্তগীর গাজী।\nমঙ্গলবার ঢাকার ডেমরার লতিফ বাওয়ানী জুট মিলস পরিদর্শনের সময় এ কথা বলেন তিনি।\nএসময় বস্ত্র ও পাট মন্ত্রণালয়ের ভারপ্রাপ্ত সচিব মো. মিজানুর রহমান, বাংলাদেশ পাটকল করপোরেশনের (বিজেএমসি) চেয়ারম্যান শাহ মো. নাসিম, সোনালি ব্যাগের উদ্ভাবক ও বিজেএমসি বৈজ্ঞানিক উপদেষ্টা ড. মোবারক হোসেনও উপস্থিত ছিলেন।\nমন্ত্রী বলেন, পাটকে কাজে লাগিয়ে দেশকে আরো এগিয়ে নিতে সরকার নানামুখী পদক্ষেপ নিয়েছে। পাট ও পাটশিল্পের উন্নয়নে যে বাজেট লাগবে বস্ত্র ও পাট মন্ত্রণালয় সেটার ব্যবস্থা করবে। পাটের তৈরি সোনালি ব্যাগ খুব দ্রুত বাংলাদেশকে সারাবিশ্বে ব্র্যান্ডিং করবে। সেজন্য সরকার যত দ্রুত সম্ভব পাট থেকে তৈরি পলিথিন ব্যাগ বাজারজাত করবে।\nতিনি জানান, বর্তমানে বিজেএমসি’র উদ্যোগে একটি ম্যানুয়েল পাইলট প্ল্যান্ট দিয়ে ‘সোনালি ব্যাগ’ তৈরির কাজ চলছে। তবে বৃহৎ পরিসরে নতুন উদ্ভাবিত সোনালি ব্যাগ তৈরিতে মেশিনের জন্য বিভিন্ন দেশে যোগাযোগ করা হয়েছে। প্রাথমিকভাবে দেশিয় প্রযুক্তিতে মেশিন তৈরি করা হয়েছে। এতে প্রতিদিন ৩ থেকে ৪ হাজার পলিব্যাগ উৎপাদন করা সম্ভব।\nদস্তগীর গাজী বলেন, বাংলাদেশে এই প্রথম পাট থেকে সোনালি ব্যাগ তৈরি হচ্ছে। সারাবিশ্বে পাটের ব্যবহার ছড়িয়ে দিতে কাজ করছে সরকার। এই পাটের মাধ্যমেই বাংলাদেশ আরো বেশি সম্মান পাবে। সারাবিশ্ব বাংলাদেশকে অনুকরণ করবে। এই সোনালি ব্যাগ পরিবেশবান্ধব। এটি খুব সহজে পঁচে যায়। ফলে পরিবেশ দূষণের বিষয়টি এতে নেই।\nএদিকে, সোনালী ব্যাগের উদ্ভাবক ও বিজেএমসি’র বৈজ্ঞানিক উপদেষ্টা ড. মোবারক হোসেন বলেন, সোনালী ব্যাগ নিয়ে ২০০৮ সালে আমি গবেষণা শুরু করি। সরকার এতে যে সাপোর্ট দিয়েছে, তাতে আশার আলো দেখতে পারছি। এজন্য আরো নতুন মেশিন দরকার। আর অটোমেশন করতে হলে বিদেশি মেশিন দরকার।\nতিনি জানান, এই ব্যাগ পলিথিন ব্যাগের চেয়েও দেড়গুণ বেশি শক্তিশালী। এ প্রেক্ষিতে সরকারের কাছে বিশ্বব্যাপী এই ব্যাগ ছড়িয়ে দেয়ার ব্যাপারে সহযোগিতা কামনা করেন এই বিজ্ঞানী।\nএসময় জানানো হয়, সোনালি ব্যাগ দেখতে প্রচলিত পলিথিনের মতোই হালকা, পাতলা ও টেকসই। পাটের সূক্ষ্ম সেলুলোজকে প্রক্রিয়াজাত করে এ ব্যাগ তৈরি করা হয়েছে। পাটের তৈরি সোনালি ব্যাগ মাটিতে ফেললে তা মাটির সঙ্গে মিশে যাবে। এই ব্যাগ দামেও সাশ্রয়ী হবে। এভাবে পাটের ব্যবহার বাড়লে ন্যায্য দাম পাবেন কৃষক। অতীতের মতো বাংলাদেশ পাট দিয়েই বিশ্বব্যাপী সুপরিচিত হবে।\nপলিথিনের বিকল্প হিসেবে সোনালি ব্যাগ তৈরির একটি প্রকল্প ২০১৭ সালের ১২ মে উদ্বোধন করা হয়। রাজধানীর ডেমরায় লতিফ বাওয়ানী জুটমিলে সোনালি ব্যাগ তৈরির প্রাথমিক পাইলট প্ল্যান্ট স্থাপন করা হয়।


এইবার “দেশের ও দশের” এবং তাঁহাদিগের প্রতিনিধিগণের নিকট এই অকিঞ্চনেরও একটা অতিশয় গুরুতর নিবেদন আছে। বিবিধ কারণে— দেশের এইরূপ মহাসন্ধিক্ষণে আমার এই নিবেদনের গুরুত্ব সম্বন্ধে সকলে একমত না হইতে পারিলেও আশাকরি ইহা যে অসঙ্গত বিবেচনায় কাহারও নিকট উপেক্ষিত হইবে না। দেশের এই মহাবিপদের সময় সাধারণের “শ্রীরামকৃষ্ণ মিশন” ও কতিপয় “সেবাসমিতি”র কথাই কেবল মনে হয়। দেশে যে কয়টী “সেবা-সমিতি” আছে সহৃদয় ভদ্র গৃহস্থগণের দানেই তাহা পরিচালিত হয়। সাধারণে “সমিতির”র সদস্যগণকে অর্থ দিয়া সাহায্য না করিলে, তাঁহারা দেশের কোন উপকারই করিতে পারেন না। কি গভীর পরিতাপ ও আক্ষেপের বিষয় যে, পুনঃ পুনঃ নানারূপ বিপদ্‌জালে নিপাতিত হইয়াও মোহান্ধ ও আত্মবিস্মৃত ছোট বড় ওইতর, ভদ্র জনসাধারণ এখনও বুঝিতে পারে নাই যে, তাহাদের আশা ভরসা ও মুক্তিস্থল—দেশের কোথায় লুক্কায়িত রহিয়াছে। (স্বদেশোন্নতির একটী প্রধান “সোপান” যে সাধারণের অজ্ঞাতসারে কোথায় আছে এবং তাহার সন্ধানে এখনও দেশের কাহারও প্রবৃত্তি হয় নাই।) এত বিপদে পড়িয়াও হতভাগ্য দেশের লোক জানে না যে তাহাদের “রক্ষাকবচ” নিজ দেশের মধ্যেই কোথায় হারাইয়া রহিয়াছে। সেই “রক্ষা কবচ” না হারাইলে আজ দেশে বিবিধ আকস্মিক বিপদের সময়,—আমাদিগকে এইরূপ নিদারুণ কষ্ট ভোগ করিতে হইত না। দেশের নেতাগণ জনসাধারণের সহিত মিলিত হইয়া দেশের এই “রক্ষা কবচ” সন্ধান করিয়া যদি তাহার উদ্ধার সাধন করিতে পারেন তাহা হইলে অচিরেই দেখিবেন যে, তাহাদিগকে আর দেশের বিপদ্‌কালে এইরূপ বিব্রত হইতে হইবে না। রাজা-প্রজা উভয়েই ব্যয় সামঞ্জস্য করিয়া অপেক্ষাকৃত নিরুদ্বেগে, দেশের এইরূপ আকস্মিক জীবন সমস্যার সমাধান করিতে সমর্থ হইবেন।\nআমাদের দেশের সন্ন্যাসী, বৈষ্ণব ও বিভিন্ন সম্প্রদায়-ভুক্ত মোহান্তগণের যতগুলি মঠ, মন্দির ও দেবোত্তর সম্পত্তি আছে দেশের ইতর ভদ্র জনসাধারণের কি এই মহাজীবন সমস্যার দিনেও একবারও মনে পড়ে না যে, এইরূপ বিপদ্‌কালে তাহাদের মান সম্ভ্রম ও জীবন রক্ষা করিবার একমাত্র আশ্রয় ও ভরসা স্থল দেশের “রক্ষা কবচ” স্বরূপ ঐ সকল মঠ মন্দিরেই আছে। এখনও সেই “রক্ষা-কবচের” দিকে দেশের কাহারও দৃষ্টি আকৃষ্ট হয় নাই দেখিয়া মহা বিস্মিত ও ক্ষুব্ধ হইতেছি।\nআসন্ন মহা বিপদ জাল হইতে মুক্ত হইবার জন্য দেশের সমৃদ্ধ মঠ, মন্দির ও প্রতিষ্ঠান হইতে কেন কিছু সাহায্য পাইতেছি না? আজ বাঙ্গলার শ্রীতারকেশ্বর মঠের মোহান্ত মহারাজ তাঁহার অগাধ ঐশ্বর্য্যের যৎকিঞ্চিৎ সদ্ব্যয়ে এখনও দেশের এই [যে] মহা অন্ন-বস্ত্র সংকটে সেখানে অগ্রসর হইতেছেন না কেন? মোহান্ত মহারাজের তত্ত্বাবধানে আজও তাঁহার “শ্রীতারকেশ্বর সেবাসমিতি” অন্ন-বস্ত্র লইয়া বিপন্ন দেশে গিয়া উপস্থিত হয় নাই কেন? আর কবে তাঁহাদের এই নিষ্ক্রিয় ভাবের অবসান হইবে?\nজলপ্লাবিত জনপদ সমূহের মুমুর্ষু শিশু সন্তান গণপরিবেষ্টিত, মৃতপ্রায় অসংখ্য নরনারীর সকরুণ আর্ত্তনাদ রঙ্গপুরের মোহান্ত মহারাজের কানে প্রতিধ্বনিত হয় নাই কেন? এতাদৃশ দুঃসময়েও এইরূপ নীরব, নিথর ও উদাসীন হইয়া আর তাঁহারা কতক্ষণ থাকিবেন? এখনও কি চৈতন্যোদয় হইল না? সাধারণের সাহায্যের উপর নির্ভর করিয়াই “রামকৃষ্ণ মিশন” প্রভৃতি দেশের কয়েকটী “সেবা সমিতি” কার্য্যক্ষেত্রে অগ্রসর হইয়াছেন।\nস্বামী অখণ্ডানন্দের ‘রচনা সংকলন’ থেকে


বিদায় হজ্জের ভাষণ - উইকিপিডিয়া\n(Farewell Sermon থেকে পুনর্নির্দেশিত)\nবিদায় হজ্জের ভাষণ ১০ম হিজরিতে অর্থাৎ ৬৩২ খ্রিষ্টাব্দে হজ্জ পালনকালে আরাফাতের ময়দানে ইসলাম ধর্মের শেষ রাসুল মুহাম্মাদ (স:) কর্তৃক প্রদত্ত খুৎবা বা ভাষণ। হজ্জ্বের দ্বিতীয় দিনে আরাফাতের মাঠে অবস্থানকালে অনুচ্চ জাবাল-এ-রাহমাত টিলার শীর্ষে দাঁড়িয়ে উপস্থিত সমবেত মুসলমানদের উদ্দেশ্যে তিনি এই ভাষণ দিয়েছিলেন। মুহাম্মাদ (স:) জীবিতকালে এটা শেষ ভাষণ ছিলো, তাই সচরাচর এটিকে বিদায় খুৎবা বলে আখ্যায়িত করা হয়ে থাকে। ইসলামের প্রকৃত মূল্যবোধ অনুযায়ী মুসলমানদের করণীয় সম্পর্কে এই ভাষণে চূড়ান্ত দিকনির্দেশনা ছিলো।\n৩ হাদিস সাহিত্যে ভাষণের বর্ণনা\nভাষণটি পূর্ণাঙ্গরূপে সংরক্ষিত হয়নি। বিভিন্ন হাদিস, তাফসির, ইতিহাস ও জীবনীগ্রন্থে আংশিক এবং খণ্ড খণ্ড আকারে তা মুদ্রিত হয়েছে। সকল হাদীসে বিদায় খুৎবার উদ্ধৃতি অন্তর্ভূত আছে। বুখারী শরীফের ১৬২৩, ১৬২৬ এবং ৬৩৬১ নম্বর হাদিসে ভাষণের বিভিন্ন অংশ উদ্ধারণ করা হয়েছে। সহি মুসলিম শরীফে ৯৮ নম্বর হাদিসে বিদায় খুৎবা বর্ণিত। তিরমিজি শরীফের ১৬২৮, ২০৪৬ এবং ২০৮৫ সংখ্যক হাদিসে বিদায় খুৎবার বর্ণনা দেয়া হয়েছে। বিদায় খুৎবার র্দীর্ঘতম উদ্ধৃতি দিয়েছেন ইমাম আহমদ বিন হাম্বল। তার মসনুদ-এর ১৯৭৭৮ সংখ্যক হাদিসে এই বর্ণনা পাওয়া যাবে।\nইসলাম ধর্ম যে ধাপে ধাপে ও পর্যায়ক্রমে পূর্ণতা পেয়েছিলো, তারই চূড়ান্ত ঘোষণা ছিলো মুহাম্মাদ (স:) এর এই ভাষণ। এ কারণে সেদিন ভাষণ প্রদানকালে কুরআনের সূরা মায়িদাহ'র ৩ নম্বর আয়াত অবতীর্ণ হয়েছিলো :\n“ আজ আমি তোমাদের ধর্মকে পরিপূর্ণ করে দিলাম এবং তোমাদের প্রতি আমার অনুগ্রহকারীকে সুসম্পন্ন করলাম, আর ইসলামকে তোমাদের ধর্ম হিসেবে মনোনীত করলাম। ”\nএই ভাষণে ইসলাম ধর্মের মর্মবাণী সংক্ষেপে বর্ণিত হয়েছিলো। মুসলিম জাতির সাফল্যের ধারা বজায় রাখতে মুসলমানদের করণীয় সম্পর্কে মুহাম্মাদ চূড়ান্ত দিকনির্দেশনা দিয়েছিলেন। এই ঐতিহাসিক ভাষণ কেবল উপাসনামূলক অনুশাসন ছিলো না, বরং মানবসমাজের জন্য করণীয় সম্পর্কে সুস্পষ্ট ভাষায় কিছু গুরুত্বপূর্ণ উপদেশও এতে ছিলো। আল্লাহর প্রতি আনুগত্য, তার সার্বভৌমত্বের স্বীকৃতি, মানবজাতির ঐক্য, আধ্যাত্মিক ভ্রাতৃত্ব, সামাজিক স্বাধীনতা এবং গণতান্ত্রিক সাম্য ইত্যাদি সমাজ বিনির্মাণের অন্যতম সব বিষয়ই এই ভাষণের অন্তর্ভুক্ত ছিলো। এই ভাষণে তাকওয়া বা দায়িত্বনিষ্ঠতার কথা গুরুত্ব দেয়া হয়েছিলো এবং পাপাচারের বিরুদ্ধে কঠোর হুশিয়ারী দেয়া হয়েছিলো। আল্লাহর প্রতি দায়িত্ব বা হক্কুল্লাহ ও মানবসম্প্রদায়ের প্রতি দায়িত্ব বা হক্কুল ইবাদের মধ্যে সীমারেখা টেনে দেয়া হয়েছিলো। মুহাম্মদ [স.] এই ভাষণে সমাজ ও রাষ্ট্রে অরাজকতা, বিদ্রোহ এবং কুপরামর্শ প্রদানকারী শয়তানদের বিরুদ্ধে সতর্ক থাকতে বলেছেন। এই ভাষণে বিভিন্ন ধরনের সুদপ্রথা রহিত করে শোষণমুক্ত সমাজ গঠনের দিকনির্দেশনা প্রদান করা হয়েছিলো। নারীর পূর্ণ নিরাপত্তা, সম্মান ও অধিকারকে নিশ্চিত করার জন্য মুসলমানদের দায়িত্ব দেয়া হয়েছিলো এই ভাষণে। মানুষে মানুষে আত্মীয়তার বন্ধন, বিশেষ করে রক্তের সম্পর্কের ওপর সবিশেষ গুরুত্ব আরোপ করা হয়েছিলো। সামাজিক কুসংস্কার থেকে মানুষের মুক্তি লাভের ওপর জোর দেয়া হয়েছিলো। মুহাম্মদ [স.]-এর এই ঐতিহাসিক ভাষণে স্বর্গ-মর্তের সকল কিছুর ওপর আল্লাহর কর্তৃত্ব সুনিশ্চিত করা হয়েছিলো এবং মানুষকে এসবকিছুর আমানতদার হিসাবে দায়িত্ব দেয়া হয়েছিলো। আল্লাহর মালিকানায় সবার অধিকার স্বীকৃত বলে উত্তরাধিকার আইনের ওপর অত্যন্ত গুরুত্বারোপ করা হয়েছিলো। আমানতের খেয়ানতকারীর প্রতি কঠোর হুঁশিয়ারি উচ্চারণ করা হয়েছিলো। মানুষের জীবন, সম্পদ ও সম্ভ্রমের নিরাপত্তা বিধানের জন্য কাজ করার ওপর গুরুত্ব আরোপ করা হয়েছিলো। সাম্য, স্বাধীনতা, ন্যায়পরায়ণতা, ভ্রাতৃত্ব এবং বদান্যতা ও মানবতার পরম ধর্ম হিসেবে ইসলামকে স্বীকৃতি দেয়া হয়েছিলো।\nহাদিস সাহিত্যে ভাষণের বর্ণনা[সম্পাদনা]\nসহিহ মুসলিম, তিরমিজি, সুনান আবু দাউদ, মুসনাদে আহমাদ, সুনান ইবনে মাজাহ গ্রন্থে উল্লেখিত যাবির ইবনে আবদুল্লাহ বর্ণিত বিদায় হজ্বের ভাষণের নিম্নোক্ত দীর্ঘ বর্ণনা পাওয়া যায়। এছাড়াও ইবনে ইসহাক ও আল জাহিজও প্রায় অপরিবর্তিতভাবে একই বর্ণনা প্রদান করেছেন।\nউপস্থিত জনমণ্ডলী! আমার কথা মনোযোগ দিয়ে শোনো। হয়তো আমি আর কখনো এখানে তোমাদের সঙ্গে একত্রিত হতে পারব না।\nহে জনমণ্ডলী! আজকের এই দিন (জুমার দিন), এই মাস (জিলহজ মাস) ও এই শহর (মক্কা) যেমন পবিত্র; তোমাদের জানমাল, ইজ্জত-আবরু, মান-সম্মান কিয়ামত পর্যন্ত এমনই পবিত্র। কারো কাছে যদি কোনো আমানত রক্ষিত থাকে, তাহলে সে যেন তা আমানতকারীর কাছে পৌঁছে দেয়। আজ থেকে সব ধরনের সুদ রহিত করা হলো। তোমাদের কেবল মূলধনের ওপর অধিকার রইল। তোমরা অন্যের ওপর অত্যাচার করবে না, নিজেরাও অত্যাচারিত হবে না। সর্বপ্রথম আমি হজরত আব্বাস ইবনে আবদুল মুত্তালিবের সুদ রহিত করছি। অন্ধকার যুগের সব কৌলীন্য বিলুপ্ত করা হলো। শুধু কাবাঘরের তত্ত্বাবধান ও হাজিদের পানি পান করানো ছাড়া। আজকের পর তোমাদের ভূখণ্ডে শয়তানের উপাসনার ব্যাপারে সে নিরাশ হয়ে গেছে। কিন্তু কিছু ব্যাপার, যেগুলোকে তোমরা বড় পাপ মনেই করো না। তার অনুসরণ করলে শয়তান খুশি হবে। জনমণ্ডলী! তোমাদের নিজ স্ত্রীদের ওপর যেমন তোমাদের অধিকার রয়েছে, তদ্রূপ তাদেরও তোমাদের ওপর অধিকার রয়েছে। স্ত্রীদের ওপর তোমাদের অধিকার হচ্ছে, তারা যেন নিজ স্বামী ছাড়া পরপুরুষের সঙ্গে ভোগে লিপ্ত না হয়। যদি তারা তা করে তাহলে আল্লাহ তায়ালা তোমাদের তাদের প্রতি কঠোরতা করার অনুমতি দিয়েছেন। এমতাবস্থায় তোমরা তাদের শয্যা পৃথক করে দেবে। এবং মৃদু প্রহার করবে। তাতে তারা বিরত হলে নিয়মমাফিক তাদের ভরণপোষণের প্রতি লক্ষ রাখবে। স্ত্রীদের সঙ্গে ভালো ব্যবহার করবে। তারা তোমাদের সাহায্যকারিণী। তোমরা তাদের আল্লাহর নির্ধারিত কালিমা বাক্যের (ইজাব-কবুল) মাধ্যমে নিজেদের জন্য হালাল করেছো। সুতরাং তাদের ব্যাপারে আল্লাহ তায়ালাকে ভয় করো। জনমণ্ডলী! সব মুমিন পরস্পর ভাই ভাই। কারো জন্য অন্যের সম্পদ বৈধ নয়। তবে যদি কেউ স্বেচ্ছায় কাউকে কিছু দেয়, তাহলে সেটা স্বতন্ত্র ব্যাপার। আমার পর তোমরা কুফরিতে ফিরে যেও না। পরস্পর খুনাখুনি করো না। আমি তোমাদের মাঝে এমন দুটি জিনিস রেখে গেলাম, তোমরা তা দৃঢ়ভাবে আঁকড়ে ধরলে কখনো বিভ্রান্ত হবে না। তা হচ্ছে_আল্লাহর কিতাব (পবিত্র কোরআন) ও তাঁর রাসুলের হাদিস। জনমণ্ডলী! তোমাদের প্রভু একজন। তোমাদের পিতাও একজন। তোমরা সবাই আদম থেকে আর আদম মাটি থেকে সৃষ্টি। তোমাদের মাঝে যারা সর্বাধিক মুত্তাকি, খোদাভীরু তারাই আল্লাহর কাছে সর্বাধিক মর্যাদাবান। তাকওয়া ছাড়া কোনো অনারবের ওপর কোনো আরবের শ্রেষ্ঠত্ব নেই। জনমণ্ডলী : আল্লাহ তায়ালা প্রত্যেক উত্তরাধিকারীর অংশ নির্ধারণ করে দিয়েছেন। উত্তরাধিকারীর জন্য কোনো ওসিয়ত প্রযোজ্য নয়। অন্যদের জন্য এক-তৃতীয়াংশের অধিক ওসিয়ত করা বৈধ নয়। আমাদের কিয়ামত দিবসে জিজ্ঞাসা করা হবে। তোমাদেরও জিজ্ঞাসা করা হবে। তখন তোমরা আমার ব্যাপারে কী বলবে? আমি কি তোমাদের নিকট আল্লাহর দ্বীন পৌছে দিয়েছি? উপস্থিত সাহাবায়েকেরাম উত্তর দিলেন, আমরা সাক্ষ্য দেব যে আপনি আপনার দায়িত্ব পৌঁছে দিয়েছেন। হিত কামনা করেছেন। অতঃপর রাসুল (সা.) আকাশের দিকে হাত তুলে তিনবার বললেন, আল্লাহ আপনি সাক্ষী থাকুন। তারপর বললেন, তোমরা এখানে যারা উপস্থিত আছো তারা অনুপস্থিতদের কাছে (কথাগুলো) পৌঁছে দেবে।\nসহিহ মুসলিমের বর্ণনাটি নিম্নরূপঃ\n“হে মানব মন্ডলী!\nতোমরা হৃদয়ের কর্ণে ও মনোযোগ সহকারে আমার বক্তব্য শ্রবণ কর। আমি জানিনা, আগামী বছর এ সময়ে, এ- স্থানে, এ-নগরীতে সম্ভবত তোমাদের সাথে আমার সাক্ষাৎ আর হবে কি না। “হে মানব সকল! সাবধান! সকল প্রকার জাহেলিয়াতকে আমার দুপায়ের নিচে পিষ্ঠ করে যাচ্ছি। নিরাপরাধ মানুষের রক্তপাত চিরতরে হারাম ঘোষিত হল। প্রথমে আমি আমার বংশের পক্ষ থেকে রবিয়া বিন হারেস বিন আবদুল মোত্তালিবের রক্তের দাবী প্রত্যাহার করে নিচ্ছি। সে বনি লাইস গোত্রে দুধ পান করেছে, হুযাইল তাকে হত্যা করেছে। জীবনের প্রতিটি ক্ষেত্র থেকে ’সুদ’ কে চির দিনের জন্য হারাম ও নিষিদ্ধ ঘোষণা করা হল। আমি আজ আমার চাচা আব্বাস ইবনে আবদুল মোত্তালিবের যাবতীয় সুদের দাবী প্রত্যাহার করে নিচ্ছি। হে লোক সকল! বল আজ কোন দিন? সকলে বলল “আজ মহান আরাফার দিন, আজ হজ্বের বড় দিন” সাবধান! তোমাদের একের জন্য অপরের রক্ত তার মাল সম্পদ, তার ইজ্জত-সম্মান আজকের দিনের মত, এই হারাম মাসের মত, এ সম্মানিত নগরীর মত পবিত্র আমানত। সাবধান! মানুষের আমানত প্রকৃত মালিকের নিকট পৌঁছে দেবে। হে মানব সকল! নিশ্চয়ই তোমাদের সৃষ্টিকর্তা আল্লাহ একজন, তোমাদের সকলের পিতা হযরত আদম । আরবের উপর অনারবের এবং অনারবের উপর আরবের কোন শ্রেষ্ঠত্ব নেই, সাদার উপর কালোর আর কালোর উপর সাদার কোন মর্যাদা নেই। ‘তাকওয়াই’ শুধু পার্থক্য নির্ণয় করবে। হে লোক সকল! পুরুষদেরকে নারী জাতীর উপর নেতৃত্বের মর্যাদা দেয়া হয়েছে। তবে নারীদের বিষয়ে তোমরা আল্লাহ তা’য়ালাকে ভয় কর। নারীদের উপর যেমন পুরুষদের অধিকার রয়েছে তেমনি পুরুষদের উপর রয়েছে নারীদের অধিকার। তোমরা তাদেরকে আল্লাহর জামিনে গ্রহণ করেছ। তাদের উপর তোমাদের অধিকার হচ্ছে নারীরা স্বামীর গৃহে ও তার সতীত্বের মধ্যে অন্য কাউকেও শরিক করবেনা, যদি কোন নারী এ ব্যপারে সীমা লংঘন করে, তবে স্বামীদেরকে এ ক্ষমতা দেয়া হচ্ছে যে, তারা স্ত্রীদের থেকে বিছানা আলাদা করবে ও দৈহিক শাস্তি দেবে, তবে তাদের চেহারায় আঘাত করবে না। আর নারীগণ স্বামী থেকে উত্তম ভরণ পোষণের অধিকার লাভ করবে, তোমরা তাদেরকে উপদেশ দেবে ও তাদের সাথে সুন্দর আচরণ করবে। হে উপস্থিতি! মুমিনেরা পরষ্পর ভাই আর তারা সকলে মিলে এক অখন্ড মুসলিম ভ্রাতৃ সমাজ। এক ভাইয়ের ধন-সম্পদ তার অনুমতি ব্যতিরেকে ভক্ষণ করবে না। তোমরা একে অপরের উপর জুলুম করবেনা। হে মানুষেরা! শয়তান আজ নিরাশ হয়ে পড়েছে। বড় বড় বিষয়ে সে তোমাদের পথ ভ্রষ্ট করতে সমর্থ হবে না, তবে ক্ষুদ্র ক্ষুদ্র বিষয়ে তোমরা সর্তক থাকবে ও তার অনুসারী হবেনা। তোমরা আল্লাহর বন্দেগী করবে, দৈনিক পাঁচ ওয়াক্ত সালাত প্রতিষ্ঠা করবে, রমজান মাসের সিয়াম পালন করবে, যাকাত আদায় করবে ও তোমাদের নেতার আদেশ মেনে চলবে, তবেই তোমরা জান্নাত লাভ করবে। সাবধান! তোমাদের গোলাম ও অধীনস্তদের বিষয়ে আল্লাহ তা’আলাকে ভয় কর। তোমরা যা খাবে তাদেরকে তা খেতে দেবে। তোমরা যা পরবে তাদেরকেও সেভাবে পরতে দেবে। হে লোক সকল! আমি কি তোমাদের নিকট আল্লাহ তা’আলার পয়গাম পৌছে দিয়েছি? লোকেরা বলল, “হ্যা” তিনি বললেন “আমার বিষয়ে তোমাদের জিঞ্জাসা করা হবে, সে দিন তোমরা কি সাক্ষ্য দিবে, সকলে এক বাক্যে বললেন, “আমরা সাক্ষ্য দিচ্ছি যে আপনি আমাদের নিকট রিসালাতের পয়গাম পৌঁছে দিয়েছেন, উম্মতকে সকল বিষয়ে উপদেশ দিয়েছেন, সমস্ত গোমরাহির আবরণ ছিন্ন করে দিয়েছেন এবং অহীর আমানত পরিপূর্ণ ভাবে পৌঁছে দেয়ার দায়িত্ব পালন করেছেন” অত:পর রাসূলুল্লাহ নিজ শাহাদাত আঙ্গুলি আকাশে তুলে তিনবার বললেন, “হে আল্লাহ তা’আলা আপনি সাক্ষী থাকুন, আপনি স্বাক্ষী থাকুন, আপনি সাক্ষী থাকুন”। হে মানুষেরা! আল্লাহ তায়ালা তোমাদের সম্পদের মিরাস নির্দিষ্টভাবে বন্টন করে দিয়েছেন। তার থেকে কম বেশি করবেনা। সাবধান! সম্পদের তিন ভাগের এক অংশের চেয়ে অতিরিক্ত কোন অসিয়ত বৈধ নয়। সন্তান যার বিছনায় জন্ম গ্রহণ করবে, সে তারই হবে। ব্যভিচারের শাস্তি হচ্ছে প্রস্তরাঘাত। (অর্থাৎ সন্তানের জন্য শর্ত হলো তা বিবাহিত দম্পতির হতে হবে। ব্যভিচারীর সন্তানের অধিকার নেই)। যে সন্তান আপন পিতা ব্যতীত অন্যকে পিতা এবং যে দাস নিজের মালিক ব্যতীত অন্য কাউকে মালিক বলে স্বীকার করে, তাদের উপর আল্লাহ তা’আলা, ফেরেশতাকুল এবং সমগ্র মানব জাতির অভিশাপ এবং তার কোন ফরয ও নফল ইবাদত কবুল হবে না। হে কুরাইশ সম্প্রদায়ের লোকেরা! তোমরা দুনিয়ার মানুষের বোঝা নিজেদের ঘাড়ে চাপিয়ে যেন কিয়ামতে আল্লাহর সাথে সাক্ষাৎ না কর। কেননা আমি আল্লাহর আযাবের মোকাবিলায় তোমাদের কোন উপকার করতে পারবো না। তোমাদের দেখেই লোকেরা আমল করে থাকবে। মনে রেখ! সকলকে একদিন আল্লাহ তা’আলার নিকট হাজির হতে হবে। সে দিন তিনি প্রতিটি কর্মের হিসাব গ্রহণ করবেন। তোমরা আমার পরে গোমরাহিতে লিপ্ত হবে না, পরস্পর হানাহানিতে মেতে উঠবনা। আমি আখেরী নবী, আমার পরে আর কোন নবী আসবেনা। আমার সাথে অহীর পরিসমাপ্তি হতে যাচ্ছে। হে মানুষেরা! আমি নিঃসন্দেহে একজন মানুষ। আমাকেও আল্লাহ তায়ালার ডাকে সাড়া দিয়ে চলে যেতে হবে। আমি তোমাদের জন্য দুটি বস্তু রেখে যাচ্ছি যতদিন তোমরা এই দুটি বস্তু আঁকড়ে থাকবে, ততদিন তোমরা নিঃসন্দেহে পথভ্রষ্ট হবে না। একটি আল্লাহর কিতাব ও অপরটি রাসূলের সুন্নাহ। হে মানব মন্ডলী! তোমরা আমির বা নেতার আনুগত্য করো এবং তার কথা শ্রবণ করো যদিও তিনি হন হাবশী ক্রীতদাস। যতদিন পর্যন্ত তিনি আল্লাহর কিতাব অনুসারে তোমাদের পরিচালিত করেন, ততদিন অবশ্যই তাঁর কথা শুনবে, তাঁর নির্দেশ মানবে ও তাঁর প্রতি আনুগত্য করবে। আর যখন তিনি আল্লাহর কিতাবের বিপরীতে অবস্থান গ্রহণ করবে, তখন থেকে তাঁর কথাও শুনবেনা এবং তাঁর আনুগত্যও করা যাবেনা। সাবধান! তোমরা দ্বীনের ব্যাপারে বাড়াবাড়ি থেকে বিরত থাকবে। জেনে রেখো, তোমাদের পূর্ববর্তীগণ এই বাড়াবড়ির কারণেই ধ্বংস হয়ে গেছে। (এ নির্দেশনাটি হচ্ছে অমুসলিমদের ক্ষেত্রে অর্থাৎ কোন বিধর্মীকে বাড়াবাড়ি বা জোরজবস্তি করে ইসলামে দীক্ষা দেয়া যাবে না। তবে একজন মুসলমানকে অবশ্যই পরিপূর্ণ ইসলামী জীন্দেগী অবলম্বন করে জীবন যাপন করতে হবে। এক্ষেত্রে সুবিধাবাদের কোন সুযোগ নেই)। আবার বললেন, আমি কি তোমাদের নিকট আল্লাহর দ্বীন পৌছে দিয়েছি? সকলে বললেন, “নিশ্চয়ই”। হে উপস্থিতগণ! অনুপস্থিতদের নিকট আমার এ পয়গাম পৌছে দেবে। হয়তো তাদের মধ্যে কেউ এ নসিহতের উপর তোমাদের চেয়ে বেশি গুরুত্বের সাথে আমল করবে। “তোমাদের উপর শান্তি বর্ষিত হোক” বিদায়।\n↑ Last Sermon of our Beloved Prophet (saw)[স্থায়ীভাবে অকার্যকর সংযোগ]\n↑ The Last Sermon of the Prophet Khutbatul Wada\n↑ The Farewell Sermon[স্থায়ীভাবে অকার্যকর সংযোগ]\n↑ The Farewell Address of the holy Prophet Muhammad pbuh\n↑ ক খ Sahih Muslim. Kitab al-Hajj. Hadith 159. Sunnah.com\n↑ Al-Tirmidhi Hadith, Number 104\n↑ Musnad Ahmad।\n↑ "সংরক্ষণাগারভুক্ত অনুলিপি"। ২০১৪-০১-১৮ তারিখে মূল থেকে আর্কাইভ করা। সংগ্রহের তারিখ ২০১৪-০১-১৪।\n'https://bn.wikipedia.org/w/index.php?title=বিদায়_হজ্জের_ভাষণ&oldid=4492477' থেকে আনীত\nএ পৃষ্ঠায় শেষ পরিবর্তন হয়েছিল ০৭:১০টার সময়, ২৯ আগস্ট ২০২০ তারিখে।


০১. অশুভ গ্রহ – Bangla Library\n০১. অশুভ গ্রহ\nলাইব্রেরি » মুহম্মদ জাফর ইকবাল » সায়েন্স ফিকশন সমগ্র » টাইট্রন একটি গ্রহের নাম » ০১. অশুভ গ্রহ\nসবাই গোল হয়ে ঘিরে আছে বড় মনিটরটি, একদৃষ্টে তাকিয়ে আছে গ্রহটির দিকে। অত্যন্ত নিখুঁত বিশ্লেষণ করার উপযোগী মনিটর, নব্বই হাজার কিলোমিটার দূরের আশ্চর্য গ্রহটিকে স্পষ্ট ফুটিয়ে তুলেছে। কিম জিবান, দলের ইঞ্জিনিয়ার, মনিটরের বিভিন্ন নবগুলি টিপে টিপে গ্রহটির ছবিটিকে আরো স্পষ্ট করার চেষ্টা করছিল। মনিটরে গ্রহটির আশ্চর্য রংগুলির বেশির ভাগই কৃত্রিম, কিম জিবানের দেয়া, খানিকটা দেখতে সুবিধা হওয়ার জন্যে, এবং খানিকটা ভালো দেখানোর জন্যে সে ব্যক্তিগত জীবনে শিল্পী, অন্তত নিজে তাই বিশ্বাস করে, তাই কোনো কাজ না থাকলে মনিটরের একঘেয়ে ছবিগুলিতে রং দিয়ে একটু বৈচিত্র্য আনার চেষ্টা করে। মহাকাশযানের নিয়মকানুনের ফাইল খুঁজে দেখলে হয়তো দেখা যাবে, কাজটা বা মাত্রার বেআইনি কাজ, কিন্তু সেটা নিয়ে কেউ মাথা ঘামায় না, সবাই একসাথে থাকলে শব্দ করে হাঁচি দেয়াও নাকি যষ্ঠ মাত্রার বেআইনি কাজ। কি জিবান আজ খুব সুবিধে করতে পারছে না, গ্রহটিতে এমন একটা কিছু আছে, যে, যতই রং দেয়ার চেষ্টা করুক, কিছুতেই সেটাকে দেখতে ভালো লাগানো যাচ্ছে না। খোঁচা খোঁচা দাড়ি ঘষতে ঘষতে কিম জিবান পুরো গ্রহটিতে এক পোঁচ নীল রং নিয়ে দেয়, নীল রংয়ে যে-কোনো গ্রহকে ভালো দেখায়, কিন্তু এবারে সেটা নিয়েও কোনো লাভ হল না। বড় বড় গোলাকার গর্ত, যেগুলি নাকি খুব ধীরে ধীরে আকার পরিবর্তন করছে, গ্রহটিকে একটি কুৎসিত সরীসৃপের রূপ দিয়েছে, নীল রংয়ের সরীসৃপ এমন কিছু সুদর্শন বস্তু নয়।\nলু মহাকাশযান সিসিয়ানের দলপতি। দলপতির দায়িত্ব অন্যদের থেকে বেশি, কথাটা পুরোপুরি সত্যি নয়। যখনি কোনো সিদ্ধান্ত নিতে হয়, সিসিয়ানের মূল কম্পিউটার সিডিসি তাকে সাহায্য করে। সিডিসি চতুর্থ মাত্রার কম্পিউটার, পৃথিবীতে চতুর্থ মাত্রার কম্পিউটারের সংখ্যা হাতে গোনা যায়। তার স্মৃতিভাণ্ডারে শুধু যে অপরিমেয় তথ্য রয়েছে তাই নয়, প্রয়োজনে যে-কোনো মেমোরি ব্যাংকে যোগাযোগ করে প্রয়োজনীয় জিনিস জানার অধিকার এবং ক্ষমতা দুইই তার আছে। সিডিসি ছাড়াও মহাকাশযানে অন্যান্য বিজ্ঞানীরা রয়েছে, এটি একটি অনুসন্ধানী মহাকাশযান, এখানে সবাই কোনো-না-কোনো ধরনের বিজ্ঞানী। লুকে যখন সিদ্ধান্ত নিতে হয়, সে অন্য বিজ্ঞানীদের সাথে আলোচনা করে, যেটা সবাই ভালো মনে করে, সেই সিদ্ধান্তই নেয়া হয়। তবে তিন মাত্রা বা তার থেকে বেশি গুরুত্বপূর্ণ সিদ্ধান্ত নিতে হলে লুকে আনুষ্ঠানিকভাবে সেটি উচ্চারণ করতে হয়, শুধুমাত্র তার গলার স্বরই সিসিয়ানের চার হাজার ভিন্ন ভিন্ন কম্পিউটারে প্রোগ্রাম করা আছে, এবং শুধুমাত্র সেই তার গলার স্বর দিয়ে সিদ্ধান্তগুলি কার্যকর করতে পারে। এখন যদি গ্রহটিতে না গিয়ে ফিরে যাওয়ার সিদ্ধান্ত নেয়া হয়, সেটা হবে তিন মাত্রার সিদ্ধান্ত। মহাকাশযান সিসিয়ান ধ্বংস করে দেয়ার সিদ্ধান্ত হচ্ছে প্রথম মাত্রার সিদ্ধান্ত, সেটি আবার সে একা নিতে পারে না, আরো দু’জন বিজ্ঞানীকে একইসাথে নিতে হয়। মহাকাশযানের নিয়মকানুনের কোনো শেষ নেই, দৈনন্দিন জীবনে কখনো তার প্রয়োজন হয় না, তাই সেগুলি নিয়ে কারো মাথাব্যথা নেই।\nলু নিজের ঠোঁট কামড়াতে কামড়াতে মনিটরটির দিকে তাকিয়ে ছিল, যখনই সে কোনো সমস্যায় পড়ে, সে নিজের অজান্তে নিচের ঠোঁট কামড়াতে থাকে। এই মুহূর্তে তাকে কী সমস্যায় ফেলেছে বলা মুশকিল। মাসখানেক আগে একটা মনুষ্যবিহীন মহাকাশযান প্রটোনিয়াম আকরিক নিয়ে এদিক দিয়ে যাওয়ার সময় এই গ্রহটির ছবি তুলেছিল। এই বিশাল বিশ্বব্রহ্মাণ্ডে গ্রহ-উপগ্রহের কোনো সীমা নেই, কিন্তু মানুষের সংখ্যা সীমিত, কাজেই বিজ্ঞানীরা নিজের চোখে সব গ্রহ-উপগ্রহ দেখে আসতে পারে না। গুরুত্বপূর্ণ হলে বড়জোর একটা স্কাউটশিপ পাঠানো হয়। এই মহাকাশযানটির কথা ভিন্ন, কারণ প্রটোনিয়াম আকরিক নিয়ে যে-মহাকাশযানটি যাচ্ছিল, সেটি যেছবি তুলে এনেছে, সেটি দেখলে মনে হয় গ্রহটির আকার খুব আশ্চর্যভাবে পাল্টে যায়। এ-ধরনের গ্রহ খুব কম, কেন্দ্রীয় বিজ্ঞান আকাদেমির এজন্যে এটার উপর খুব কৌতুহল। লু মহাকাশযান সিসিয়ান নিয়ে একটি অভিযান শেষ করে ফিরে আসছিল, বিজ্ঞান আকাদেমি তাকে একটু ঘুরে এই গ্রহটা পর্যবেক্ষণ করে ফিরে আসতে বলেছে। লু নিজের ঠোঁট কামড়ে বিজ্ঞান আকাদেমির মুণ্ডপাত করে, কোনো যুক্তি নেই, কিন্তু ওর ভিতরে একটা অশুভ অনুভূতি হচ্ছে, কেন জানি মনে হচ্ছে এই গ্রহটার কাছে যাওয়া একটা দুর্ভাগ্যের লক্ষণ।\nলু একটু ঝুঁকে পড়ে কিম জিবানকে বলল, কিম, তোমার দেয়া রংগুলি সরাও তো একট, দেখি জিনিসটা আসলে দেখতে কেমন।\nবেশ দেখাচ্ছে? সুশান চোখ কপালে তুলে বলল, এটা তোমার কাছে দেখতে বেশ লাগছে? তোমার মাথা পরীক্ষা করানো উচিত, এত কুৎসিত জিনিস আমি আমার জনে দেখি নি।\nসুশান মহাকাশযানের দু’জন জীববিজ্ঞানীর একজন। তাকে তার জীবনে অসংখ্য কুৎসিত জীবজন্তু এবং কীটপতঙ্গ দেখতে হয়েছে, সে যদি কোনো কিছুকে কুৎসিত দাবি করে, জিনিসটি কুৎসিত তাতে সন্দেহ নেই। সুশানের বয়স বেশি নয়, এই বয়সে সব মেয়ের চেহারাতেই একটা মাধুর্য এসে যায়, সুশানেরও এসেছে। কে জানে সে যদি পৃথিবীতে থাকা আর দশটি মেয়ের মতো চুল লম্বা করে চোখে রং দেয়া শুরু করত, তাকে হয়তো সুন্দরীই বলা হত। মহাকাশযানে চুল লম্বা করা চতুর্থ এবং চোখে রং দেয়া নাকি পঞ্চম মাত্রার অপরাধ।\nলু আবার বলল, কিম, দেখি একবার জিনিসটা।\nকিম জিবান অত্যন্ত অনিচ্ছার সাথে তার দেয়া কৃত্রিম রংগুলি সরিয়ে নেয়, সাথে সাথে গ্রহটি তার পুরো বীভৎসতা নিয়ে ফুটে ওঠে। কয়েক মুহূর্ত কেউ কোনো কথা বলতে পারে না, আটকে থাকা একটা নিঃশ্বাস সাবধানে বের করে দিয়ে রু-টেক বলল, চল, ফিরে যাই।\nসবাই রু-টেকের দিকে ঘুরে তাকায়। রু– টেক মহাকাশযান সিসিয়ানের একমাত্র রবোট, তার কাজকর্মের কোনো জবাবদিহি করতে হয় না, কাজেই এধরনের কথাবার্তা শুধু সে-ই বলতে পারে। রু-টেক সবার দিকে তাকিয়ে বলল, কি, ভুল বললাম কথাটা? জিনিসটা দেখে কপোট্রনও গরম হয়ে উঠছে না? খামোকা ওটার কছে যাওয়ার দরকার কি?\nরু–টেকের চমৎকার গলার স্বর তার যান্ত্রিক চেহারা এবং নিষ্পলক চোখের সাথে মোটেই খাপ খায় না, কিন্তু সে দীর্ঘদিন থেকে সিসিয়ানে আছে, আজকাল কেউ সেটি আর আলাদা করে লক্ষ করে না। লু রু–টেকের দিকে ঘুরে বলল, যাওয়ার আমার বিন্দুমাত্র ইচ্ছা নেই, কিন্তু আমার ইচ্ছাই তো সবকিছু নয়।\nতোমার ইচ্ছাই তো সবকিছু, রু–টেক তার সবুজাভ চোখের ঔজ্জ্বল্য বাড়িয়ে বলল, তুমি আমাদের দলপতি, তুমি শুধু মুখে একবার বলবে, আমরা ফিরে যাব, সিডিসি সাথে সাথে সিসিয়ানকে ঘুরিয়ে নেবে।\nতোমার সব কিছুতে ঠাট্টা, কিম জিবান মনিটরে রংগুলি ফিরিয়ে দিতে দিতে বলল, এ রকম একটা ব্যাপার নিয়েও তোমার ঠাট্টা।\nঠাট্টা? ঠাট্টা কোথায় দেখলে?\nআমরা কেন ফিরে যাব? একটা কারণ দেখাতে পারবে? কিম জিবান মুখে আলগা একটা গাম্ভীর্য এনে বলল, আমরা আছি এমন একটা মহাকাশযানে, যেটা প্রয়োজন হলে হাইপার ডাইভ দিতে পারে, সব মিলিয়ে এরকম মহাকাশযান তিরিশটাও আছে কি না সন্দেহ। এটা একটা অনুসন্ধানী মহাকাশযান, অথচ এখানে যে পরিমাণ ফিউসান বোমা আছে, সেটা দিয়ে একটা ছোটখাট মহাযুদ্ধ লাগিয়ে দেয়া যায়। উপরের ঐ লাল সুইচটাতে তিনবার টোকা দিলে চারটা আক্রমণকারী মহাকাশযান এক ঘন্টার ভিতরে এসে হাজির হয়ে আমাদের উদ্ধার করে নেবে। সিনিয়ানের কোনো ক্ষতি হলে এক মাইক্রোসেকেন্ডের ভিতর আমাদের শরীরকে তিন ডিগ্রি কেলভিন তাপমাত্রায় জমিয়ে নিয়ে ক্যাপসুলে ভরে নেবে। উদ্ধারকারীদল এসে আমাদের উদ্ধার করে নিয়ে যাবে সার্ভিস সেন্টারে, সেখানে তিন শ ডাক্তার আর চার হাজার যন্ত্রপাতি মিলে ধীরে ধীরে আম, শরকে উফ করে আমাদের রক্ষা করবে। আমরা হচ্ছি মানুষ, মানুষের সংখ্যা বেশি না, তাদের নিয়ে ছেলেখেলা করা হয় না। তুমি রবোট, তুমি এসব বুঝবে না—\nরু-টেক কিম জিবানের মাথায় চাটি মেরে থামিয়ে দেয়, নাও নাও, বড় বড় বক্তৃতা শুনে কানের সার্কিট পুড়ে যাবার অবস্থা! মানুষ হলেই খালি বড় বড় বক্তৃতা দিতে হয়? আমাকে কখনো দেখেছ বক্তৃতা দিতে?\nতাই তো বলছি, কিম জিবান সাবধানে মাথাটা রু-টেকের চাঁটি থেকে বাঁচিয়ে রেখে বলল, তুমি বুঝবে কি বক্তৃতা দেওয়ার মজা!\nসুশান একটু এগিয়ে এসে বলল, ঠাট্টা নয় রু–টেক, তুমি অন্তত একটা যুক্তি দেখাও, কেন আমাদের গ্রহটিতে না গিয়ে ফিরে যাওয়া উচিত।\nশুনবে, শুনবে তোমরা?\nসবাই মাথা নাড়ে। সুশান তার ছেলেমানুষি চোখ বড় বড় করে বলল, কোনো একটা যুক্তি দেখিয়ে যদি ফিরে যাওয়া যায়, খারাপ কী?\nরু-টেক গম্ভীর হয়ে বলল, যুক্তিটা খুব সহজ।\nআমাদের ভালো লাগছে না।\nসুশান খানিকক্ষণ চুপ করে থেকে বলল, ব্যস?\nসে অনাদের দিকে তাকায়, রু- টেক ঠাট্টা করছে কি না এখনো বুঝতে পারছে।\nপল কুম তার কফির মগে চুমুক দিয়ে বলল, মহাকাশযানের কী একটা ধারার কী একটা অংশে নাকি আছে যে সবার যদি একসাথে কোনো একটা কাজ অপছন্দ হয়—কোনো কারণ ছাড়াই, তাহলে নাকি সেটা না করলে ক্ষতি নেই।\nরু– টেক এক হাতে অন্য হাতের উপর আঘাত করে একটা ধাতব শব্দ করে বলল, বললাম না। আমি ভুল বুলি কখনো? চল ফিরে যাই।\nপল কুম কোমল দৃষ্টিতে রু-টেকের দিকে তাকিয়ে ছিল, সে দলের সবচেয়ে বয়স্ক সদস্য, জীববিজ্ঞানী দু’জনের আরেকজন। সারাজীবন পশু-পাখির জটিল মনস্তত্ত্ব নিয়ে কাজ করেছে, তাই মানুষের হাতে তৈরি রু-টেকের আশ্চর্য মানবিক অংশটুকু তাকে এত অভিভূত করে। কোনো একটা অজানা কারণে সবার ভিতরে একটা আশ্চর্য অস্বস্তির সৃষ্টি হয়েছে, রু-টেক সেটা বুঝতে পেরে চেষ্টা করছে সবাইকে ফিরিয়ে নিতে। পল কুম কোমল গলায় বলল, রু।\nরু-টেক পলের দিকে তাকিয়ে বলল, কি হল?\nআমি যতদূর জানি সেই ধারাটিতে আছে, দলের সব সদস্যের যদি কোনো কারণে অস্বস্তি হয়, তাহলে সেই অভিযান বাতিল করা সম্ভব।\nরু-টেক সাথে সাথে বুঝে যায়, পল কুম কী বলতে চাইছে, কিন্তু তবু হাল ছেড়ে না দিয়ে সে শেষ চেষ্টা করে, আমিও তো তাই বলছি, সবার মনে হচ্ছে গ্রহটি অশুভ–\nপল কুম বাধা দিয়ে বলল, সবার?\nরু-টেক মাথা চুলকানোর ভান করে বলল, হ্যাঁ তাই তো দেখা যাচ্ছে।\nপল কুম একটু হেসে বলল, তুমি এখনো ভালো করে মিথ্যা কথা বলা শেখ নি। আমার সাথে সাথে কয়দিন থাক, চোখের পাতি না ফেলে কিভাবে মিথ্যা কথা বলতে হয় শিখিয়ে দেব।\nরু-টেক চোখ বারকয়েক সামনে-পিছনে নাড়িয়ে বলল, কেন, আমি আবার কী মিথ্যা কথাটা বললাম?\nআমাদের সবার ভিতরে যে-রকম একটা অশুভ হয়েছে, তোমার ভিতরে তা হয় নি। মানুষ লক্ষ লক্ষ বছরের বিবর্তনের ফল, আমাদের কোনো এক পূর্বপুরুষ কী একটা দেখে ভয় পেয়েছিল, সেটা এখনো আমাদের রক্তের মাঝে রয়ে গেছে, তাই এখনো কিছু কিছু জিনিস কোনো কারণ ছাড়াই আমাদের অশুভ মনে হয়। মানুষ এখনো অন্ধকারকে সহজভাবে নিতে পারে না, গুহাবাসী মানুষের সব বিপদ অন্ধকারে ওত পেতে থাকত বলেই হয়তো। কিন্তু তুমি তো কোনো বিবর্তন দিয়ে আস নি, তোমাকে ফ্যাক্টরিতে তৈরি করা হয়েছে, তুমি কেন গ্ৰহটাকে অশুভ মনে করবে?\nতা ঠিক। রু-টেক হার মানে, সত্যি কথা বলতে কি, গ্রহটাকে দেখতে খারাপ লাগছে, কিন্তু ঠিক অশুভ মনে হচ্ছে না। তার কারণ অশুভ বলতে তোমরা কী বোক্সাও, আমি ঠিক জানি না। কিন্তু খারাপ লাগাটাই কি যথেষ্ট নয়?\nপল কুম মাথা নেড়ে বলল, না, যথেষ্ট নয়। কিম জিবান তার দেয়ালে যে-ছবি আঁকে, সেটা দেখতে তোমার আমার সবারই খারাপ লাগে, সুশান সেদিন যে-স্যুপটা বেঁধেছিল, সেটাও যথেষ্ট খারাপ ছিল—\nসুশান আর কিম জিবান একসাথে পল কুমকে থামিয়ে দেয়। কিম জিবান গলার স্বরে একটা আহত ভাব ফুটিয়ে বলল, আমার আঁকা ছবি কি এত খারাপ যে, সেটাকে সুশানের স্যুপের সাথে তুলনা করতে হবে?\nসবাই একসাথে হেসে ওঠে, সুশানও। কিম জিবানের বিমূর্ত ছবি নিয়ে মতভেদ আছে কিন্তু স্যুপটা আসলে এমন কিছু খারাপ হয় নি, ঠাট্টা করার জন্যে বলা হয়।\nরু-টেক আবার আগের প্রসঙ্গে ফিরে আসে, তাহলে কী সিদ্ধান্ত নেয়া হল? আমরা গ্রহটাতে যাচ্ছি?\nলু মাথা নাড়ে, হ্যাঁ, যাচ্ছি। তুমিও যদি বলতে গ্রহটাকে অশুত লাগছে, তাহলে ফিরে যাওয়ার একটা সুযোগ ছিল।\nআমাকে কেন টালহু, রু-টেক বলল, আমি একটা যন্ত্র, তোমাদের ঐ ডিটেক্টর বা পাওয়ার জেনারেটরের মতো। পাওয়ার জেনারেটরের বক্তব্যের যদি কোনো মূল্য না থাকে, আমার বক্তব্যের মূলা থাকবে কেন?\nপল কুম রু-টেকের ঘাড়ে থাবা দিয়ে বলল, কেন এখনো খামোকা চেষ্টা করে যাচ্ছ? তুমি জান তুমি দলের একজন, সত্যি কথা বলতে কি পুরো দলে একজন যদি স্বাভাবিক মানুষ থাকে, যার একটু জ্ঞানবুদ্ধি বা রসবোধ আছে, সেটা হচ্ছ তুমি। আর মহাকাশযানের এগার নম্বর ধারার চার নম্বর অংশে স্পষ্ট বলা আছে, মহাকাশযানে যদি ষষ্ঠ মাত্রার কোনো রৰােট থাকে, তাহলে তাকে মানুষের সমান মর্যাদা দিয়ে দলের সদস্য হিসেবে নিতে হবে।\nরু-টেক চিন্তিতভাবে মাথা নেড়ে বলল, আমি দুঃখিত যে, আমার জনো তোমাদের সবার গ্রহটাতে যেতে হচ্ছে। কেউ একজন কি আমাকে আজ রাতের মাঝে শিখিয়ে দিতে পারবে কী ভাবে অশুভ অনুভব করতে হয়?\nসুশান বলল, খুব ভালো আছ তুমি, খামোকা এই বয়সে মূতল একটা জিনিস শিখতে যেও না।\nরবোটের হিসেবে আমার বয়স খুব বেশি নয় সুশান, আমাদের শৈশব শুরু হয় চল্লিশ বছরের পর!\nবেশ, তাহলে অন্তত কৈশোরের জন্যে অপেক্ষা কর।\nরু-টেক কাঁধ ঝাঁকিয়ে একটু সরে গিয়ে মনিটরটির দিকে তাকায়, নিজের অজান্তে তার সবুজ চোখের ঔজ্জ্বল্য বেড়ে যেতে থাকে।\nপল কুম একটু এগিয়ে লুয়ের কাঁধে টোকা দিয়ে বলল, লু।\nআমার কি মনে হয় জান?\nএই গ্রহে খুব উন্নত একটা প্রাণী আছে।\nলু ঘুরে তাকিয়ে বলল, কেন ওরকম ভাবছ?\nপল কুম গলার স্বর নিচু করে বলল, রু-টেক ছাড়া সবার ভিতরে কেমন একটা চাপা ভয় দেখেছ? এরকম অনুভূতি শুধু একটা জীবিত প্রাণী আরেকটা জীবিত প্রাণীর ভিতরে সঞ্চারিত করতে পারে। ব্যাপারটা কীভাবে হয় ঠিক জানা নেই, পৃথিবীতে কয়েক জায়গায় এর উপরে কাজ হচ্ছে। জিনিসটাকে টেলিমরবিজম বলে। তুমি নিশ্চয়ই আগে লক্ষ করেছ, একজন মানুষের মনে যখন খুব কষ্ট হয়, তখন তার সাথে কথা না বলে, শুধু তার পাশে বসে সেটা অনুভব করা যায়?\nলু অন্যমনক্কতাবে মাথা নাড়ে। মনোবিজ্ঞান সে ভালো বোঝে না, কোনটি বিজ্ঞান আর কোনটি কল্পনা সে এখনো ভালো ধরতে পারে না।\nমহাকাশযান সিসিয়ানের কন্ট্রোল–ঘরটি হঠাৎ দেখলে মনে হবে সেখানে কেউ নেই। যে-মহাকাশযান চালানোর জন্যে প্রায় তিন হাজার ছোট-বড় কম্পিউটার কাজ করে, সেখানে কারো থাকার প্রয়োজন নেই, কিন্তু তবুও সবসময়েই সেখানে কেউ-না-কেউ থাকে। আজ সেখানে আছে কিম জিবান। কন্ট্রোল প্যানেলের সামনে আরামদায়ক চেয়ারটাতে সে প্রায় ডুবে আছে, পা তুলে দিয়েছে মনিটরটির উপরে, দুই পায়ের ফাঁক দিয়ে তাকিয়ে আছে মনিটরটির দিকে। ঘরটিতে আবছা অন্ধকারে মনিটরটির রঙিন আলো ছাড়া আর কিছু নেই। সবাই বিশ্রাম নিতে গিয়েছে, তাদের মহাকাশযান সিসিয়ানের গ্রহটির মাধ্যাকর্ষণ শক্তির আওতার ভিতরে না আসা পর্যন্ত কারোরই বিশেষ দায়িত্ব নেই। সে যদিও মহাকাশযানের ইঞ্জিনিয়ার, কিন্তু গ্রহ-উপগ্রহ নিয়ে বাড়াবাড়ি কৌতূহল বলে নিজের উৎসাহে কন্ট্রোলরুমে সময় কাটানোর দায়িত্ব নিয়েছে।\nযে-গ্রহটির দিকে তারা এগিয়ে যাচ্ছে, সেটির নাম ট্রাইটন। এটি অবশ্যি তার সত্যিকার নাম নয়, গ্রহটির সত্যিকার নাম হচ্ছে একটি বিদঘুটে সংখ্যা। সংখ্যাটি বিদঘুটে হলেও অর্থহীন নয়, প্রথম ছয়টি সংখ্যা দিয়ে তার অবস্থান, এবং পরের চারটি দিয়ে তার আকার-আকৃতি প্রকাশ করা হয়। অনুসন্ধানকারী কোনো দল যখন কোনো গ্রহে অভিযানে বের হয়, তখন তাদেরকে বিদঘুটে সংখ্যা ছাড়াও ব্যবহার করার জন্যে গ্রহটির একটি সাময়িক নাম দিয়ে দেয়া হয়। অভিযান শেষ হবার পর নামটিও শেষ হয়ে যায়, যারা অভিযানে অংশ নেয় তারা হয়তো আরো কিছুদিন মনে রাখে, কিন্তু তার বেশি কখনো কিছু নয়।\nএই আশ্চর্য গ্রহ ট্রাইটনের দিকে যতই তারা এগিয়ে যাচ্ছে, আর সবার মতন তার ভিতরেও একটা বিতৃষ্ণা এবং চাপা ভয় জেগে উঠছে, কিন্তু সাথে সাথে তার ভিতরে জেগে উঠছে একটা আশ্চর্য কৌতূহল। গ্রহটির যতই কাছে আসছে ততই তার বিস্ময় বেড়ে যাচ্ছে, গ্ৰহতত্ত্বের প্রচলিত প্রায় সবগুলি নিয়ম এখানে অচল। প্রথমে ধরা যাক ঘনত্ব, এই আকারের একটা গ্রহের যে পরিমাণ ঘনত্ব থাকা দরকার, ট্রাইটনের ঘনত্ব তার থেকে অনেক কম, পুরো গ্রহটি যেন হালকা তুলো দিয়ে তৈরি। গ্রহ-উপগ্রহে মাধ্যাকর্ষণের জন্যে কেন্দ্রে ঘনত্ব বেশি হয়, কিন্তু আপাতদৃষ্টিতে মনে হয় সেটি এই গ্রহের জন্যে সত্যি নয়। গ্রহটি ঘুরছে খুব ধীরে ধীরে, কিন্তু ঘূর্ণনটি কখনোই ঠিক নিয়মিত নয়। অবিশ্বাস্য মনে হয়, কিন্তু গ্রহটির ঘূর্ণন যেন মাঝে মাঝে পুরোপুরি থেমে যাচ্ছে, এ-ধরনের ব্যাপার ঘটতে হলে গ্রহের ভিতরে যে-রকম প্রলয়কাণ্ড ঘটা উচিত, বাইরে থেকে সেরকম কিছু দেখা যাচ্ছে না। ট্রাইটনের বায়ুমণ্ডল বলতে গেলে নেই, যা আছে সেটি অত্যন্ত বড় বড় পলিমার। ট্রাইটনের পৃষ্ঠে বড় বড় গোলাকার গর্ত, সিসিয়ানের রিপোর্ট সত্যি হলে সেগুলি শুধু যে আকার পরিবর্তন করছে তাই নয়, ক্রমাগত নাকি স্থানও পরিবর্তন করছে।\nকিম জিবান ট্রাইটনের এ-ধরনের ব্যবহারের ব্যাখ্যা খুঁজে বের করার চেষ্টা করে করে কিছুক্ষণ হল হাল ছেড়ে দিয়েছে। মূল কম্পিউটার সিডিসি এত সহজে হাল ছাড়ার পাত্র নয়, সে তার সুবিশাল মেমোরি ব্যাংকের তথ্য থেকে ট্রাইটনের আশ্চর্য ব্যবহারের কাছাকাছি জিনিসগুলি ক্রমাগত পরীক্ষা করে দেখছে, কোনো কোনোটা তার কাছে গুরুত্বপূর্ণ মনে হলে কিম জিবানকে জানাতেও দেরি করছে না। কিন্তু এত অল্প সময়ে এত বেশি গুরুত্বপূর্ণ জিনিস জানা হয়ে গেছে যে, কিম জিবানের আর অবাক হওয়ার ক্ষমতা নেই। সে এখন সম্পূর্ণ অন্যভাবে গ্রহটির আচার-আচরণ ব্যাখ্যা করার চেষ্টা করছে, তার ব্যাখ্যা অবশ্যি কাউকে বলার মতো নয়, কারণ সেগুলি এরকম :\nপ্রথম ব্যাখ্যা : এটি আসলে কোন গ্রহ নয়, এটি হচ্ছে নরক। ধর্মগ্রন্থে নরকের যেবর্ণনা থাকে, তার সাথে খুব বেশি মিল নেই, কিন্তু থাকতে হবে সেটা জোর দিয়ে কে বলতে পারে? গোলাকার এই জায়গাটার ভিতরে সব পাপীদের আত্মাকে পুরে রাখা হয়, পাপীদের আর্তনাদ তারা ঠিক শুনতে পাচ্ছে না, কিন্তু সেজন্যে তাদের ভিতরে একটা চাপা ভয় আর অশুভ চিন্তা এসে বাসা বেঁধেছে।\nতার এই ব্যাখ্যা যদি সত্যি হয় তা হলে ধরে নিতে হবে একটি স্বর্গও কোথাও আছে এবং সেই স্বর্গের কাছাকাছি গেলে সবার মনে আনন্দ হতে থাকবে। এই অভিযান শেষ হওয়ামাত্রই সে তাহলে স্বর্গের খোঁজে বের হবে। একটি মহাকাশযানে করে সে স্বর্গ খুঁজে বেড়াচ্ছে, জিনিসটা কল্পনা করেই কিম জিবানের হাসি পেয়ে যায়।\nদ্বিতীয় ব্যাখ্যা : এটি আসলে একটি অতিকায় মহাকাশযান, এর ভিতরে রয়েছে আশ্চর্য সব প্রাণী, তাদের কিলবিলে মাকড়সার মতো পা। কেন এদের কিলবিলে মাকড়সার মতো পা, কিম জিবান ব্যাপারটির সদুত্তর দিতে পারে না, মহাকাশের প্রাণীর কথা চিন্তা করলেই কেন জানি তার চোখের সামনে কিলবিলে পা ভেসে ওঠে। টাইটনের উপরে যে গোল গোল গর্ত রয়েছে, তার ভিতর থেকে উকি মেরে সেই কিলবিলে মাকড়সাগুলি তাদের লক্ষ করছে, কাছে হাজির হওয়ামাত্রই সেগুলি তাদের উপর ঝাপিয়ে পড়ে কচকচ করে খেয়ে ফেলবে।\nব্যাখ্যাটির সমস্যা হচ্ছে যে, যদি এই কিলবিলে মাকড়সাগুলি এরকম একটা মহাকাশযান তৈরি করতে পারে, তাহলে অবশ্যি তারা সিসিয়ানের সাথে যোগাযোগ করতে পারত, কিন্তু সেরকম সব চেষ্টা ব্যর্থ হয়েছে, গ্রহটির সাথে কোনোরকম যোগাযোগ করা সম্ভব হয় নি।\nতৃতীয় ব্যাখ্যা; সিসিয়ানে যেসব খাবারদাবার আছে ভুল করে তার সাথে কোনো একধরনের মাদকদ্রব্য মিশিয়ে দেয়া হয়েছে, কাজেই তাদের সবার একইসাথে বিভ্রম হচ্ছে। আসলে ট্রাইটনে আশ্চর্য কিছুই নেই, এটি একটি অত্যন্ত সাধারণ দ্বিতীয় শ্রেণীর গ্রানাইট গ্রহ।\nব্যাখ্যাটির সমস্যা হচ্ছে যে, কম্পিউটারের কখনো বিভ্রম হয় না, কিন্তু সিডিসি যেসব তথ্য জানাচ্ছে সেগুলিও বিভ্রম ছাড়া দেখা সম্ভব নয়।\nচতুর্থ ব্যাখ্যা : আসলে সে এখন একটা বাজে স্বপ্ন দেখছে, ঘুম থেকে উঠেই দেখবে সে তার ঘরে ষোড়শ শতাব্দীর একটা রূপকথা পড়তে পড়তে ঘুমিয়ে পড়েছিল।\nএই ব্যাখ্যাটি কিম জিবানের খুব পছন্দ হয়, সে ঘুমিয়ে নেই ব্যাপারটি প্রমাণ করাও সহজ ব্যাপার নয়। কিম জিবান তাই এতটুকু নড়াচড়া না করে চুপচাপ শুয়ে অপেক্ষা করতে থাকে ঘুম ভেঙে জেগে ওঠার জন্যে। অপেক্ষা করতে করতে সে ঘুমিয়ে পড়ে, ঘুমিয়ে ঘুমিয়ে স্বপ্ন দেখে, সে পৃথিবীতে ফিরে গেছে বাচ্চা একটা ছেলে হয়ে, ঘাসের উপর দিয়ে হাঁটছে সে একটি হ্রদের ধারে।\nকেউ একজন আমার সাথে হাত লাগাও, সিসিয়ানকে অরবিটে নিয়ে আসি, লু ভুরু কুঁচকে কন্ট্রোল প্যানেলের অসংখ্য সুইচ এবং মিটারের দিকে তাকিয়ে থেকে গলা উচিয়ে বলল, হাজার কিলোমিটারে আপত্তি আছে কারো?\nমাত্র হাজার কিলোমিটার? বেশি কাছে হয়ে গেল না? সুশান ভয়ে ভয়ে বলল, গ্রহটা থেকে যদি কোনো মিসাইল টিসাইল ছেড়ে আমাদের কিছু একটা করে?\nরু-টেক হেসে বলল, মিসাইল ছেড়ে যদি আমাদের শেষ করতে চায় তাহলে তুমি হাজার কিলোমিটার দূরেই থাক আর মিলিয়ন কিলোমিটার দূরেই থাক, কোনো রক্ষা নেই।\nতা হলে কি?\nএই গ্রহের লোকজন যদি আমাদের কিছু করে?\nরু-টেক হাল ছেড়ে দেওয়ার ভঙ্গি করে বলল, অকারণে ভয় পেতে তোমার এত উৎসাহ কেন? এই গ্রহে কোনোরকম প্রাণী আছে, তুমি কী ভাবে জান? আর যদি থেকেও থাকে, সেটা উন্নত কোনো প্রাণী হবে কি না তার কি নিশ্চয়তা আছে? আর সত্যিই যদি মিসাইল ছেড়ে আমাদের উড়িয়ে দেওয়ার মতো উন্নত কোনো প্রাণী থাকে, তা হলে কথা নেই বার্তা নেই আমাদের উড়িয়ে দেওয়ার চেষ্টা করবে কেন?\nকী করবে তাহলে?\nআমাদের সাথে যোগাযোগ করার চেষ্টা করবে।\nপল কুম এক পাশে দাঁড়িয়ে কফিজাতীয় কোনো একটা জিনিস খাচ্ছিল, রু-টেকের কথা শুনে চিন্তিত স্বরে বলল, রু-টেক, তোমার সমস্যা কী জান, তুমি সবসময়ে মানুষের মতো চিন্তা কর। কোনো একটা উন্নত প্রাণীর কথা বললেই তোমার মনে মানুষের চেহারা ফুটে ওঠে। একটা প্রাণী যদি মানুষ থেকে অনেক উন্নত হয় তাহলে হয়তো তারা ইচ্ছা করলেও মানুষের সাথে যোগাযোগ করতে পারবে না। পিপড়ার তো তুলনামূলকভাবে অনেক বুদ্ধি, মানুষ কখনো পেরেছে পিপড়ার সাথে যোগাযোগ করতে? যদি পিপড়া সম্পর্কে কিছু জানতে ইচ্ছে হয়, আমরা একটা পিপড়া ধরে নিয়ে আসি, ঠিক সেরকম খুব উন্নত প্রাণী যদি আমাদের দেখে যোগাযোগ করার চেষ্টা না করে সোজাসুজি আমাদের ধরে নিয়ে যায় আমি একটু অবাক হব না।\nলু গলা উচিয়ে বলল, তোমরা বক্তৃতা থামিয়ে আমার সাথে একটু হাত লাগাবে?\nরু-টেক এগিয়ে এসে বলল, আমি বুঝি না, তুমি সিডিসির উপর ভার না দিয়ে নিজে নিজে এসব জিনিস করতে চাও কেন? মহাকাশযানকে অরবিটে আনা কিরকম ঝামেলার কাজ, তুমি জান?\nমোটেই কোনো ঝামেলার কাজ না, কম্পিউটার করতে পারে বলেই ছোট-বড় সব কাজ কম্পিউটার দিয়ে করাতে হবে? মাঝেমধ্যে নিজে নিজে কিছু কাজ করতে হয়, তাতে স্নায়ু শক্ত হয়, মস্তিষ্কে রক্তসঞ্চালন হয়, মাংসপেশীর ব্যায়াম হয়, মন প্রফুল্ল হয়—\nথাক থাক, আর বলতে হবে না, কিম জিবান এগিয়ে এসে বলল, সত্যিকার কাজকর্ম নেই বলে কিছু কাজ বের করার চেষ্টা করছ। গ্রহটার যেটুকু দেখেছি, তা দেখে পরিষ্কার বলে দিতে পারি, খুঁচিয়ে খুঁচিয়ে আর কাজ বের করতে হবে না, কোনোমতে এখন এখান থেকে জান নিয়ে পালাতে পারলে হয়।\nসুশান পাংশু মুখে বলল, কেন, কী হয়েছে গ্রহটার?\nনূতন কিছু নয়, কিন্তু যা দেখেছ সেটার কোনো মাথা মুণ্ডু আছে? আমার কাছে তো মনে হচ্ছে পরিষ্কার নরক।\nকেন খামোকা ভয় দেখাচ্ছ লোকজনদের, লু একটু বিরক্ত হয়ে বলল, এটা যদি সেনাবাহিনীর মহাকাশযান হত, তাহলে এতক্ষণে তোমার কোর্ট মার্শাল হয়ে যেত। সুশান, তোমার এত ভয় পাওয়ার কোনো কারণ নেই, আমাদের এই মহাকাশযান গবেষণার জন্যে হতে পারে, কিন্তু দরকার হলে আমাদের হাজার মাইলের ভিতর যা কিছু আসে আমরা উড়িয়ে দিতে পারি। কাজেই যতবড় বুদ্ধিমান প্রাণীই আসুক, তোমার কোনো ভয় নেই।\nলু মোটেই বাজে কথার মানুষ না, তা ছাড়া একটা অবস্থার গুরুত্ত্ব তার মতো ভালো করে কেউ বুঝতে পারে না, খামোকা তাকে এরকম একটা মহাকাশযানের দলপতি বানানো হয় নি। তাই লুয়ের কথা শুনে সত্যি সত্যি সুশানের চাপা ভয়টা কমে কেমন একটা সাহসের ভাব এসে যায়। সে একটু এগিয়ে মহাকাশযানটাকে কক্ষপথে আটকে ফেলার কাজে লুকে সাহায্য করতে গেল।\nমহাকাশযানটিকে তার নির্দিষ্ট কক্ষপথে আবর্তন শুরু করাতে দু’জনের প্রায় দশ মিনিট সময় লেগে যায়। কাজটা খুব যে সুচারুভাবে করা হল সেরকম বলা যায় না, প্রথমত কক্ষপথ পুরোপুরি বৃত্তাকার না হয়ে খানিকটা উপবৃত্তাকার হয়ে গেল, দ্বিতীয়ত গ্রহ থেকে দূরত্ব পুরোপুরি এক হাজার কিলোমিটার না হয়ে প্রায় এক শ’ কিলোমিটার বেশি হয়ে থাকল। কম্পিউটার সিডিসিকে ব্যবহার না করে নিজে নিজে চেষ্টা করলে এর থেকে ভালো অবশ্যি কেউ আশা করে না। তবে আজ একটু বাড়তি মজা হল, যখন সুশান কৃত্রিম মহাকর্ষ তৈরি করতে ভুলে যাওয়ায় মিনিট দুয়েক সবাই খানিকক্ষণ বাতাসে ভেসে বেড়ায়। পল কুম তার ভেসে বেড়ানো গরম কফিটাকে মর্গে ঢোকানোর চেষ্টা করছে। দৃশ্যটি এত হাস্যকর যে, এই নিয়ে হাসাহাসি হৈচৈ করে সবার ভিতরের চাপা অশান্তিটা বেশ একটু কমে আসে।\nসিসিয়ানকে নির্দিষ্ট কক্ষপথে এলে সবাই রুটিনবাঁধা কাজে লেগে যায়, নিজেদের দায়িত্ব কম, সিডিসি নিজেই সব করতে পারে; তবু কেউ-না-কেউ সেটা নিজের চোখে দেখে নিশ্চিত হয়ে নেয়। ছয় মিলিয়ন কিলোমিটার দূরে মহাকাশকেন্দ্রে যোগাযোগ করে সংবাদের আদান-প্রদান হতে থাকে, সিডিসি নতুন পরিবেশের উপযোগী প্রয়োজনীয় খবরাখবর নিয়ে আসতে থাকে। দেখা গেল কাছাকাছি একটা পালসার রয়েছে, সেটিতে ছয় ঘন্টা পরপর একবার করে বিস্ফোরণ ঘটে। তাদের নতুন অবস্থান এই পালসারটিকে কেন্দ্র করে দেয়া হল। নির্দিষ্ট সময় পরপর পালসারের বিস্ফোরণ ঘটে বলে সেগুলি কেন্দ্রীয় মহাকাশকেন্দ্রে অত্যন্ত নিখুঁতভাবে লিপিবদ্ধ রয়েছে। প্রয়োজনীয় কাজকর্ম গুছিয়ে নিতে নিতেই লু তাদের প্রথম আলোচনাসভা ডেকে বসে। কোনো আলোচনা শুরু করার আগে তার সবসময়েই একটা ছোটখাটো বক্তৃতা দেয়ার অভ্যাস, এবারেও তার ব্যতিক্রম হল না। সে এভাবে শুরু করে, সিসিয়ান সময় সকাল সাড়ে নয়টা, আমাদের আলোচনা শুরু হচ্ছে। আলোচনায় দলের সবাই ছাড়াও অংশ নিচ্ছে সিসিয়ানের মূল কম্পিউটার সিডিসি। আলোচনার বিষয়বস্তু হচ্ছে আমাদের ভবিষ্যৎ-কর্মপন্থা। তোমরা সবাই জান যে, আমরা একটা অস্বস্তিকর অবস্থায় এসে পড়েছি। ট্রাইটন নামের যে-গ্রহটাকে সিসিয়ান এখন পাক খাচ্ছে, সেটার কোনো বিশেষ দোষ আছে, যার জন্যে আমাদের সবার, বিশেষ করে যারা জৈবিক প্রাণী, তাদের ভিতরে একটা আশ্চর্য অস্বস্তির সৃষ্টি হয়েছে। অকারণ অস্বস্তি জিনিসটা ভালো না, আমার মোটেই পছন্দ হচ্ছে না, কিন্তু কিছু করার নেই। আমাদের দায়িত্ব শেষ না হওয়া পর্যন্ত আমাদের এখানে থাকতে হবে। কারো কিছু বলার আছে?\nসবারই কিছু-না-কিছু বলার আছে, তবে বিষয়বস্তু মোটামুটি এক। শুরু করল পল কুম, জিজ্ঞেস করল, আমাদের দায়িত্বটা কি?\nযদি গ্ৰহটাতে কোনো প্রাণের বিকাশ না হয়ে থাকে, তা হলে আমাদের দায়িত্ব খুবই কম, সব রুটিনবাঁধা কাজ। ট্রাইটনের আকার, আকৃতি, ভর, তাপমাত্রা, বায়ুমণ্ডল, ঘনত্ব এইসব জিনিস জেনে যেতে হবে। আমাদের তা হলে কিছু করতে হবে না, সিডিসি এক দিনে শেষ করে ফেলতে পারবে। সিডিসি, ঠিক বলেছি কি না?\nসিডিসি বিপবিপজাতীয় একটা শব্দ করল, যার অর্থ অনেক কিছু হতে পারে, কিন্তু দীর্ঘদিনের অভিজ্ঞতা থেকে সবাই জানে এটা সিডিসির সম্মতিসূচক উত্তর।\nআর গ্রহটিতে যদি প্রাণের বিকাশ হয়ে থাকে?\nলু তার কফির মগে একটা চুমুক দিয়ে বলল, তা হলে আমাদের কাজ একটু জটিল। প্রথমে প্রাণীটি বুদ্ধিমত্তার কোন স্তরে সেটা বের করতে হবে। বুদ্ধিমত্তায় নিনিষ স্কেলে যদি আটের কম হয়, তা হলে আমাদের দায়িত্ব মোটামুটি সহজ, সেটিও রুটিনবাঁধা কাজ, সিডিসিকে নিয়ে আমরা এক দিনে শেষ করে দিতে পারব বলে মনে হয়। কিন্তু বুদ্ধিমত্তা যদি নিনিষ স্কেল আটের বেশি কিন্তু দশের নিচে হয়, যার অর্থ প্রাণীটি মানুষের সমপর্যায়ের, তা হলে আমাদের দায়িত্ব সবচেয়ে বেশি, গরুর মতো খেটেও কয়েক সপ্তাহে শেষ করতে পারব কি না সন্দেহ। কারণ তা হলে আমাদের প্রথম পর্যায়ের যোগাযোগ শেষ করে দ্বিতীয় পর্যায়ের যোগাযোগ শুরু করতে হবে। তৃতীয় পর্যায়ের যোগাযোগের দায়িত্ব আমাদের নয়, কেন্দ্রীয় মহাকাশকেন্দ্রের, তবে আমাদের তাদের সাথে সহযোগিতা করতে হবে—\nকিম জিবান বাধা দিয়ে বলল, প্রথম পর্যায় দ্বিতীয় পর্যায় ব্যাপারগুলি একটু বুঝিয়ে দেবে?\nলু পল কুমের দিকে তাকিয়ে বলল, পল, তুমি তো এসব ভালো জান, বুঝিয়ে দেবে সবাইকে?\nপল কুম কাঁধ ঝাঁকিয়ে বলল, এগুলি হচ্ছে ধোঁকাবাজি, বড় বড় হর্তাকর্তাদের কোনো কাজকর্ম নেই বলে এরা বসে বসে নানারকম নিয়মকানুন তৈরি করে।\nসিডিসি বিবি শব্দ করে আপত্তি করায় সবাই বুঝতে পারে পল কুমের কথাটি অন্তত পঞ্চম মাত্রার অপরাধ। সেটা নিয়ে পল কুমের কোনো মাথাব্যথা দেখা গেল না, সে বলে চলল, সাদা কথায় বলা যায় মানুষের সমপর্যায়ের কোনো প্রাণী পাওয়া গেলে আমাদের দায়িত্ব তাদের সাথে যোগাযোগ করা, সংবাদ, ভাব, ভাষা, জ্ঞানবিজ্ঞান আর কালচার বিনিময় করা। এটা হচ্ছে প্রথম পর্যায়ের যোগাযোগ। দ্বিতীয় পর্যায়ের যোগাযোগ হচ্ছে তাদের সাথে সামনাসামনি দেখা করা, তখন একজন আরেকজনকে ছুঁয়ে পর্যন্ত দেখতে পারে। আমাদের সেটা শুরু করতে হবে, শুরু করা মানে কী, আমাকে জিজ্ঞেস করো না।\nসুশান জিজ্ঞেস করল, তৃতীয় পর্যায়ের যোগাযোগ জিনিসটা কী?\nজিনিসটা বেশি সুবিধের না, তখন আমাদের একজনকে ওদের কাছে রেখে ওদের একজনকে আমাদের সাথে নিয়ে যেতে হবে।\nসুশান মাথা নেড়ে বলল, আমি থাকছি না এখানে, মরে গেলেও থাকছি না।\nলু হেসে বলল, সেসবের অনেক ধরনের নিয়মকানুন আছে সুশান, তুমি না চাইলেই যে তোমাকে থাকতে হবে না, সেটার কোনো গ্যারান্টি নেই। তারা যদি তোমাকে পছন্দ করে ফেলে, তাহলে কী করবে? কি বল সিডিসি?\nসিডিসি বিপবিপ শব্দ করে সম্মতি কিংবা অসম্মতি জানায়।\nসুশান কী একটা বলতে গিয়ে থেমে যায়, লু তাকে সান্ত্বনা দিয়ে বলল, এই গ্রহে আদৌ কোনো প্রাণী আছে কি না জানার আগে আমাদের যোগাযোগের মাত্রা নিয়ে মাথা ঘামানোর কোনো প্রয়োজন নেই সুশান।\nরু-টেক সভ্য মানুষের মতো হাত তুলে কথা বলার অনুমতি চাইল। লু মাথা নেড়ে অনুমতি দিতেই সে বলল, যদি এখানে কোনো প্রাণী পাওয়া যায় যার বুদ্ধিমত্তা নিনিষ স্কেলে দশের বেশি তা হলে আমরা কী করব?\nতা হলে আমরা এত বিখ্যাত হয়ে যাব যে আমাদের ভবিষ্যৎ নিয়ে আর চিন্তা করতে হবে না।\nভবিষ্যৎ নিয়ে নাহয় চিন্তা করতে হবে না, কিন্তু এখন কী করব?\nলু এক মুহূর্ত চিন্তা করে বলল, এখনো কোথাও মানুষ থেকে বুদ্ধিমান প্রাণী পাওয়া যায় নি, তাই ব্যাপারটি ঠিক পরিস্কার করে ব্যাখ্যা করা নেই। সিডিসি চেষ্টা করলে হয়তো আমাদের বলতে পারবে।\nরু-টেক সিডিসিকে জিজ্ঞেস করল, সিডিসি, তুমি জান?\nসিডিসি দু বার বিপবিপ শব্দ করে একটা কর্কশ ধাতব আওয়াজ করে। লু হাতের কাছের একটা ছোট সুইচ টিপে দিতেই সিডিসির একঘেয়ে যান্ত্রিক গলার ধাতব আওয়াজ শোনা যায়, মহামান্য লু, আপনাদের আলোচনায় আমার অংশ নেওয়ার সার্থকতা শতকরা নিরানব্বই দশমিক তিন ভাগ কমে যায়, যখন আপনারা আমাকে কথা বলার সুযোগ থেকে বঞ্চিত করেন। মহামান্য রু–টেক যে প্রশ্ন করেছেন, তার সরাসরি কোনো উত্তর নেই। তবে নিরাপত্তাসংক্রান্ত দু শ নব্বইয়ের চতুর্থ ধারা এবং জ্ঞানবিকাশের সাতাত্তর দশমিক এক ধারার চতুর্থ পরিচ্ছেদ থেকে আমি বলতে পারি যে, আপনারা যদি কখনো এমন কোনো প্রাণীর সম্মুখীন হন, যার বুদ্ধিমত্তা নিনিষ স্কেলে দশের বেশি, আপনাদের প্রথম সুযোগ পাওয়ামাত্র তাদের আয়ত্তের বাইরে চলে যেতে হবে। এই প্রসঙ্গে মহামান্য পল কুম কেন্দ্রীয় মহাকাশকেন্দ্র সম্পর্কে যে অসৌজন্যমূলক উক্তি করেছিলেন–\nলু সুইচ টিপে সিডিসির কথা বন্ধ করে দেয়। পল কুম নীষার দিকে তাকিয়ে জিজ্ঞেস করল, নীষা, এই সিডিসির এত মাথামোটা কেন? সবসময়ে মহামান্য মহামান্য করে কথা বলে যে গায়ে একেবারে জ্বালা ধরে যায়।\nনীষা দলের দ্বিতীয় মেয়েটি, বয়স সুশান থেকে এক দুই বছর বেশি হতে পারে। সে স্বল্পভাষী, তাই প্রথম পরিচয়ে লোকজন তাকে অমিশুক বলে সন্দেহ করে। সিসিয়ানের যাবতীয় কম্পিউটারের দায়িত্ব তার উপর। মহাকাশযানের সবচেয়ে গুরুত্বপূর্ণ কাজ এটি, নীষা খুব দক্ষতার সাথে সেটা করে এসেছে। পল কুমের প্রশ্ন শুনে সে একটু হেসে বলল, সিডিসি হচ্ছে বর্তমানকালের সবচেয়ে ক্ষমতাশালী কম্পিউটার, সে ইচ্ছা করলে এত সুন্দর করে কথা বলতে পারে যে তোমরা কাজকর্ম ফেলে দিনরাত শুধু তার কথাই শুনতে চাইবে। তাকে ইচ্ছা করে এভাবে কথা বলার জন্যে প্রোগ্রাম করা হয়েছে, দেখা গেছে তা হলে তার ক্ষমতা সবচেয়ে ভালোভাবে ব্যবহার করা যায়। তোমরা যদি চাও তা হলে আমি প্রোগ্রামটি পাল্টে দিতে পারি, তৃতীয় মাত্রার বেআইনি কাজ, কিন্তু–\nলু হাত নেড়ে বলল, ওসব ঝামেলায় যেও না, শুধু শুধু সময় নষ্ট।\nসুশান হাসি চেপে বলল, কোনটা সময় নষ্ট, কথা বলা, না কথা শোনা?\nসবাই হেসে ওঠে, তার মাঝে কিম জিবান জিজ্ঞেস করে, লুল, তুমি যে কথার মাঝখানে সিডিসির মুখের উপর সুইচ টিপে বন্ধ করে দাও, সে রাগটাগ করে না তো আবার, পুরো সিসিয়ানের নিরাপত্তা ওর উপর।\nরু-টেক শব্দ করে হেসে উত্তর দেয়, না কিম, ভয় পেয়ো না, রাগটাগ এসব হচ্ছে তোমাদের এবং আমার মতো একজন দু’জন সৌভাগ্যবান রবোটের বিলাসিতা, কম্পিউটারের ওসব নেই। মাঝে মাঝে অবাক হয়তো হয়, কিন্তু রাগ কখনোই হয় না।\nরবোট, মানবিক অনুভূতি এবং যান্ত্রিক উৎকর্ষ নিয়ে একটা আলোচনা শুরু হতে গিয়ে থেমে গেল, আজকে সবারই তার থেকে গুরুত্বপূর্ণ জিনিস আলোচনা করার আছে। সবাই লু’য়ের দিকে তাকাল, সে তার কফিতে চুমুক দিয়ে বলল, কাজেই বুঝতেই পারছ, আমাদের কাজ সবচেয়ে সহজ হয় যদি দেখা যায় এই গ্রহে কোনো প্রাণের বিকাশ হয় নি, আর যদি হয়েও থাকে সেটার বুদ্ধিমত্তা বোধহয় খুব নিম্নশ্রেণীর।\nরু-টেক হেসে বলল, কিংবা কোনো প্রাণী, যেটার বুদ্ধিমত্তা আমাদের থেকে বেশি।\nলু হেসে বলল, হ্যাঁ, তাহলে আমাদের দায়িত্ব পালিয়ে যাওয়া।\nকিম জিবান বাঁকা করে হেসে বলল, যদি তারা আমাদের পালাতে দেয়।\nসেটা তুমি আমার উপর ছেড়ে দাও, লু হেসে বলল, পালিয়ে যেতে আমার কোনো জুড়ি নেই।\nসুশান বলল, আমার কেন জানি মনে হচ্ছে, এখানে প্রাণের বিকাশ হয়েছে, আর বুদ্ধিমত্তা সম্ভবত আমাদের সমপর্যায়ের।\nপল কুম বলল, সেটা নিয়ে এখন মাথা ঘামিয়ে লাভ নেই। আর কিছুক্ষণেই সেটা সন্দেহাতীতভাবে জানা যাবে।\nলু সবার দিকে তাকিয়ে বলল, পরের চরিশ ঘন্টায় তোমাদের দায়িত্ব আমাদের সব কাজ শেষ করে ফেলা। কার কি করতে হবে তোমরা আমার থেকে ভালো জান, আমি তবু একবার বলে নিই, কাগজপত্র ঠিক রাখার জন্যে। সবচেয়ে বড় দায়িত্ব পল কুম আর সুশানের, তোমাদের বের করতে হবে এখানে প্রাণের বিকাশ হয়েছে কি না, হয়ে থাকলে ঠিক কী ধরনের প্রাণ। সিডিসি এখানে পৌছানোর সাথে সাথে খবরাখবর নেয়া শুরু করে দিয়েছে, রুটিন-কাজ সে করে ফেলতে পারবে, কিন্তু শেষ কথাটি আসবে তোমাদের দু’জনের মুখ থেকে। সবচেয়ে ভালো হয়, যদি ট্রাইটনে কোনো স্কাউটশিপ নামাতে না হয়। স্কাউটশিপ নামানো মানে হচ্ছে এক হাজার নূতন ঝামেলা। ট্রাইটনে যদি বুদ্ধিমান প্রাণী থাকে, তাহলে নীষা, তোমাকে ওদের বুদ্ধিমত্তার স্তর বের করতে হবে। তুমি আগে থেকেই কাজ শুরু করে দিতে পার, বুদ্ধিমত্তার সেই বিশেষ বিশেষ কোড পাঠানো এবং ঐ ধরনের কাজ, তুমি নিশ্চয়ই আমার থেকে ভালো জান কী করতে হবে। কিম, তোমার যেহেতু গ্রহ-উপগ্রহ নিয়ে এত কৌতূহল, তাড়াতাড়ি বের করে ফেল এটা কী ধরনের গ্রহ, তা হলে তোমাকে অন্য কাজে লাগানো যাবে। রু–টেক, তুমি আমাদের অস্ত্রাগারটা একবার ঘুরে এস। বোমাটোমা যদি চুড়তে হয় আমরা যেন আগে থেকে প্রস্তুত থাকি।\nকিম জিন জিজ্ঞেস করল, সবার কাজ তো ভাগ করে দিলে, তোমার নিজের জন্যে কি রেখেছ?\nলু চোখ পাকিয়ে বলল, আমি দলপতি না? দলপতিরা আবার কাজ করে নাকি?\nঠাট্টা না, সত্যি বল না।\nতোমরা হাসবে না তো?\nসুশান বলল, না শুনে কথা দিই কেমন করে?\nহাইপারডাইভের ম্যানুয়েলটা পড়ব, আর দেখব সার্কিটটা ঠিক আছে কি না।\nকেউ হাসল না, হাসির কথাও না। হাইপারভাইভ ব্যাপারটা হাসি-তামাশার ব্যাপার না, এখনো সেটা পুরোপুরি মানুষের আওতায় নেই, মাঝে মাঝেই অসম্পূর্ণ হাইপারডাইভের গুজব শোনা যায়, মহাকাশযান তখন বিশ্বব্রহ্মাণ্ড থেকে নাকি পুরোপুরি অদৃশ্য হয়ে যায়। কোথায় যায় সেই মহাকাশযানগুলি, কে জানে!\nসুশান শুকনো মুখে বলল, সত্যি আমাদের হাইপারভাইভ দিতে হতে পারে?\nকিছুই আগে থেকে বলা যায় না সুশান, কিন্তু প্রস্তুত থাকতে দোষ কি?\n০২. বুদ্ধিমান প্রাণী? »


এক ওসি কারাগারে, শত ওসি থানার পরে : শান্তনু\nমুক্তমত\tHits: 287\nবিশ্বের করোনাভাইরাস পরিস্থিতি যখন প্রকট আকার ধারণ করে বিশেষ করে বাংলাদেশের যখন এই ভাইরাস প্রভাব বিস্তার করতে শুরু করে এবং মানুষ অসহায় অবস্থার মধ্যে পড়ে যায় তখন সাধারণ মানুষকে সরকার ঘরে থাকার নির্দেশনা দিয়েছিল এবং সকল প্রকার কর্মক্ষেত্র গুলো বন্ধ রাখার সিদ্ধান্ত নিয়েছিল সরকার তখন মানুষ বেশ বিপাকে পড়ে গিয়েছিল তাদের দুবেলা-দুমুঠো খাবার জোগাড় করতে কিন্তু সেই সময় সরকারি-বেসরকারি ব্যক্তিগত উদ্যোগে মানুষ পাশে দাঁড়িয়েছিল এই সকল মানুষদের এবং করোনাকালে চিকিৎসকদের পরেই যাদের অবদান বেশি রয়েছে তারা হচ্ছে বাংলাদেশ পুলিশ পুলিশের সম্পর্কে মানুষের অনেক নেতিবাচক ধারণা ইতিপূর্বে ছিল মানুষের মধ্যে কিন্তু করোনাকালে তাদের এমন মানবিক কর্মকাণ্ড দেখে সবাই আস্তে আস্তে তাদের সেইসব কর্মকাণ্ডের কথা ভুলতে বসেছিল কিন্তু এরই মাঝে সিনহা মোহাম্মদ রাশেদের ঘটনার পর থেকে আবারও পুলিশের প্রতি মানুষের সেই পুরনো ধারণা জন্মাতে শুরু করেছে\nদেশের বিভিন্ন স্থানে হাটে, বাজারে, দেয়ালে, পোস্টার, লিফলেট, বিলবোর্ড বা মাইকিংয়ে পুলিশ যে কথাটি বলে থাকেন তা হলো, পুলিশ জনগণের বন্ধু। যেকোনও নিরাপত্তার প্রয়োজনে পুলিশের সহযোগিতা নিন। এ কথাটিকে বাংলাদেশের প্রেক্ষাপটে একেবারে কাগুজে বলেই মনে হয়। কারণ, একান্ত বাধ্য না হলে থানার সামনে দিয়ে কানাও হাঁটে না বলে শোনা যায়। আবার বাধ্য হয়ে যারা কখনও পুলিশের খপ্পরে(!) পড়েছেন তারাই বুঝেছেন পুলিশ ছুঁলে কত ঘা। কিন্তু উপায় তো নেই, জনগণের নিরাপত্তার দায়িত্ব তো রাষ্ট্রীয়ভাবে তাদের ওপরই দিয়ে রাখা হয়েছে। কিন্তু তাদের কয়েকজন রক্ষক হয়ে ভক্ষকের ভূমিকা পালন করছেন। আজ যদি অবসরপ্রাপ্ত মেজর সিনহাকে পুলিশের ঘটনা না হতো তাহলে কী এতটা সত্য উদঘাটনে রাষ্ট্র বা আইন আগ্রহী হতো, তা কখনও মনে হয় না। বিগত সময়গুলোতে কত হাজার হাজার মানুষ যে বেআইনিভাবে নামক ’সাজানো গল্পে’ পড়ে জীবন হারিয়েছেন তার কোনও ইয়ত্তা নেই। এই আমরাই, ফেসবুকীয় সমাজ অনেক সময় সেটিকে সাধুবাদ জানিয়েছি। বলছি না কথিত ক্রস... যারা মারা গেছেন সবাই সাধু ব্যক্তি। কিন্তু নিরপরাধ মানুষ মারা যাওয়া, আইনশৃঙ্খলা রক্ষা বাহিনী বা রাজনৈতিক ব্যক্তিত্বের রোষানলে পড়ে জীবন হারিয়েছেন এমন ঘটনাও বিরল নয়। ২০১৮ সালে কক্সবাজারের এক কমিশনার একরামের ফোনের কান্না আর তার মেয়ের জানতে চাওয়া ’আব্বু তুমি কান্না করতেছো যে’ এখনও অনেকের আত্মায় শেলের মতো বিঁধে। কিন্তু এরপরও এসব দৃশ্য ঘটনা হারিয়ে যায়। তার কারণ, এ দেশে নিরাপত্তার দায়িত্বে যারা রয়েছে তারা সমস্ত বিচারের ঊর্ধ্বে উঠে যায় যেন! কিছু দিন পত্রপত্রিকায় এ নিয়ে লেখালেখি হয়, তারপর সব চুপ। আরও আরও বড় ঘটনা এসে রাষ্ট্রের কাছে, সংবাদমাধ্যমের কাছে আপাত ছোট ঘটনাটি চাপা দিয়ে দেয়। বড় বড় অপরাধীর বাইরেও শুধু পুলিশের ঘুষের আবদার মেটাতে না পারায় কতজনের জীবন যে বলি হতে হয়েছে তার খবরই বা কে রাখে। সাক্ষী, প্রমাণের অভাবে সেসব ঘটনার মামলাও আর আগায় না। পুলিশ বা র‌্যাবের বিরুদ্ধে সাক্ষী দিতে যাবে এমন বুকের পাটা কারই বা আছে। কারণ, আইন তো বাদী পক্ষের অন্তরা-ত্মার আর্তি শুনতে চাইবে না, আইন চাই জলজ্যান্ত সাক্ষী প্রমাণ।\nএই যে চার মাস আগের ঘটনাই যদি বলি, বরগুনার আমতলী থানার ওসির রুম থেকে ঝুলন্ত উদ্ধার করা হয় শানু হালদার নামে এক ব্যক্তির, পরিবারের দাবি, তিন লাখ টাকা ঘুষ না দেওয়ায় ’’হ’’ত্যা করা হয় তাকে। প্রতিবাদে থানা ঘেরাও করেন এলাকাবাসী। এক মাস আগে গাজীপুরে পুলিশ হেফাজতে মারা যান এক নারী। পরিবারের দাবি, স্বামীকে না পেয়ে ইয়াসমিনকে তুলে নিয়ে গিয়ে ’’হ’’ত্যা করে পুলিশ। এছাড়া ক্রস’’ ভয় দেখিয়ে ২৩ লাখ টাকা আদায়ের অভিযোগে চট্টগ্রামের বায়েজীদ বোস্তামি থানার ওসিসহ কয়েকজনের বিরুদ্ধে মামলা, ফেনীর নুসরাতের জবানবন্দি রেকর্ড করে ওসি মোয়াজ্জেমের ইন্টারনেটে ছড়িয়ে দেওয়ার ঘটনা বেশ আলোচিত।\nএই যে ওসি প্রদীপ বা এস আই লিয়াকতের বিরুদ্ধে একের পর এক অন্ধকারের কাহিনি বের হয়ে আসছে, সেসব তো আর একদিনে তৈরি হয়নি। প্রদীপের বিরুদ্ধে পুলিশের সদর দফতর থেকে শুরু করে বিভিন্ন থানায়, আদালতে অভিযোগও কম নয়। কিন্তু নিজ দফতরের কর্তাব্যক্তিদের প্রশ্রয় পেয়ে পেয়ে সে আরও দানব হয়ে উঠেছে যেন। রাষ্ট্র তাকে বারবার পুরস্কারে ভূষিত করেছে। এমনকি তাকে যে কারণে পুরস্কারে ভূষিত করা হয়েছে সেগুলো নিয়েও রয়েছে বিতর্ক। তাহলে বিচার করবে কে? অপরাধের সঙ্গে পুলিশের সম্পৃক্ততা নতুন কিছু নয়। একটা সময় ছিল মাঠ পর্যায়ের পুলিশ সদস্যরা অপরাধীদের সঙ্গে সখ্য গড়ে তুলতো আর এখন পুলিশের কিছু কিছু ঊর্ধ্বতন কর্মকর্তাও এ কাজটি করছেন। আবার অনেক পুলিশ একসময় ঘুষ খেতো আকারে ইঙ্গিতে, হাত কচলিয়ে। আর এখন রীতিমতো দরদাম করে। এর কারণ কী? কারণ হচ্ছে অপরাধ করে পার পেয়ে যাওয়া।\nসিনহা মোহাম্মদ রাশেদ পুলিশের হওয়ার পর একের পর এক ওসি প্রদীপের বিরুদ্ধে টেকনাফের মানুষ অভিযোগ করে যাচ্ছেন ক্রস.. করার বা ভয় দেখিয়ে টাকা আদায়ের। সবচেয়ে হাস্যকর কথা হচ্ছে, নতুন আসা টেকনাফ থানার ওসি প্রশ্ন তুলেছেন, এসব অভিযোগ আগে করেননি কেন? অভিযোগ কার কাছে করবে? যার কাছে করবে তিনিই তো প্রদীপের আশ্রয় প্রশ্রয়দাতা। আর গ্রামের এসব সরল মানুষদের দৌড়ই বা কতটুকু পর্যন্ত।\nপ্রতিদিন পুলিশের অপরাধের ক্ষেত্রে যোগ হচ্ছে নতুন নতুন মাত্রা। জনগণের জন্য তোলা থাকা চড় থা’প্পড় বা কিল ঘু’ষি’তো স্বাভাবিক বিষয়, এর বাইরে থানায় এনে মারা। সন্দেহজনক মনে হলেই ’আ’ধম’রা করা, আর এদের বিরুদ্ধে বলতে গিয়ে কত সাংবাদিকের জীবন যে দুর্বিষহ হয়ে উঠেছে তা আর বলার অপেক্ষা রাখে না। কিন্তু বিচারের বাণী নীরবেই কাঁদে। মানববন্ধন আর মৌ’ন মিছিলেই সীমাবদ্ধ। পুলিশ যেন অপরাধ করলে পদোন্নতি হয়। বিশেষ করে সমাজে নাম ডাক আছে, সরকারের কাজের সমালোচনা করে এমন কেউ হলেতো কথাই নেই। কিন্তু অপরাধ করে পুলিশ বড় ধরনের সাজা পেয়েছেন তেমন উদাহরণ নেই বললেই চলে। একটু পেছনে যদি তাকাই, পুলিশ কর্মকর্তা মোল্লা নজরুলের ঘুষ নেওয়ার ঘটনা সিসি ক্যামেরায় ধরা পড়ার পরও তার শাস্তি হয়নি। এসপি হারুণকে নিয়ে বিতর্ক থাকার পরও তিনি বারবার পুরস্কৃত হয়েছেন। অনেক চাপের পর কোনও কোনও পুলিশ কর্মকর্তার বিরুদ্ধে মামলা হলেও তার সাজা নিয়ে সন্দেহ থেকেই যায়। চট্টগ্রামে মাহমুদা খাতুন মিতুকে ’’হ’’’ ঘটনায় তার স্বামী এসপি বাবুল আক্তারকে পদত্যাগে বাধ্য করা হয়েছে। যদি তিনি স্ত্রী ’’’হ’’ত্যা’’য় জড়িতই থাকেন তাহলে পদত্যাগের সুযোগ কেন এই প্রশ্ন থেকেই যায়। ১৯৯৮ সালে ডিবি হেফাজতে একটি বেসরকারি বিশ্ববিদ্যালয়ের শিক্ষার্থী রুবেল হত্যায় ডিবির তখনকার সহকারী পুলিশ কমিশনার (এসি) আকরাম হোসেনকেও আইনের আওতায় আনতে অনেক বেগ পেতে হয়েছিল। বিচারিক আদালত তাকে যাবজ্জীবন কারাদণ্ড দিলেও পরে তিনি উচ্চ আদালত থেকে খালাস পান। যেটি সাধারণত হয়ে থাকে, পুলিশ অপরাধ করলেও তাকে বদলি বা সাময়িক বরখাস্তের মধ্যেই শাস্তি সীমিত থাকে। পরে সে কোনও না কোনোভাবে ম্যানেজ করে ফেলে। মন্দ লোকেরা বলে থাকেন, এতেও নাকি চলে টাকার খেলা! প্রতিবার পুলিশের নতুন আইজি বা কমিশনার এলে একটি সংবাদ সম্মেলন করেন। যেটিতে একটি কমন প্রশ্ন থাকে পুলিশের অপরাধের বিরুদ্ধে। আর সেটিরও একটি সাধারণ উত্তর থাকে, ব্যক্তিগতভাবে কোনও পুলিশ সদস্য অপরাধ করলে তার দায় পুলিশ বাহিনী নেবে না। আর অপরাধের ক্ষেত্রে জিরো টলারেন্স নীতি।\nঅথচ যতটুকু জানি, চাকরিতে যোগদানের মৌলিক প্রশিক্ষণের সমাপনী দিনে কখনও নীতিভ্রষ্ট না হওয়ার শপথ নেন পুলিশ সদস্যরা। কিন্তু কিছু কিছু সদস্য সেই নীতির কথা ভুলে যান। হয়ে ওঠেন দুর্নীতির পৃষ্ঠপোষক। আর মানুষের কাছে ভয়ের প্রতিরূপ। আবার এর পেছনে রাজনীতি একটি বড় ভূমিকা রাখে। যেহেতু ক্ষমতাসীনরা পুলিশকে ব্যবহার করে রাজনৈতিক প্রতিপক্ষকে দমনের জন্য, সে কারণে তারাও সুবিধা নেয়। আবার কোনও কোনও পুলিশের দেখা যায় রাজনৈতিক ’গডফাদার’ রয়েছে। তাদের ওপর মহলে কানেকশন ভালো। সে প্রেক্ষাপটে থানার অনেক ওসিও পুলিশ কমিশনারকে গণ্যই করে না।\nপুলিশের ভাবমূর্তি উজ্জ্বল করার জন্য কোনও কোনও সৎ ও নিষ্ঠাবান কর্মকর্তা যে সচেষ্ট হন না তা নয়। কিন্তু খারাপের দাপটে ভালোরা কূল খুঁজে পান না। নইলে করোনাকালে মানুষের পাশে যেভাবে পুলিশ দাঁড়িয়েছিল বা এখনও রয়েছে, সেটিকে সবাই সাধুবাদ জানিয়েছে। কিন্তু কিছু ঘটনা এতটাই প্রকট হয়ে ওঠে, ভালো অর্জনকে ম্লান করে দেয়। গণমাধ্যমের রিপোর্ট বলছে, দেশের ৬৬০টি থানার মধ্যে শতাধিক থানার কর্মকর্তার বিরুদ্ধে নানা ধরনের ফৌজদারি অপরাধের অভিযোগ রয়েছে। দ্রুত এসব পুলিশকে খুঁজে বের করে ব্যবস্থা নিতে হবে। কিন্তু যেটি বললাম, প্রত্যাহার আর বদলিতে সীমাবদ্ধ শাস্তি, তাই থানার ভারপ্রাপ্ত কর্মকর্তারা হয়ে ওঠেন ভয়ঙ্কর। এর প্রতিকার একমাত্র রাষ্ট্রের হাতে। কারণ, ধরতে গেলে ’ব্রিটিশ আমল’ থেকে যখন পুলিশ শিক্ষার্থীদের পে’টাতো আর শিক্ষার্থীরা স্লোগান দিতো, ’পুলিশ তুমি যতোই মারো বেতন তোমার ৩১২’, সেই সময় থেকে বদনাম রয়েছে পুলিশের বিরুদ্ধে। তাই দুর্নাম হয়তো একদিনে ঘোচানো সম্ভব নয়। কিন্তু যেটি সম্ভব তা হলো, পুলিশ সদর দফতরের সতর্ক তদারকি। সেটি যদি সর্বোতভাবে করা যায় পুলিশ অপরাধে জড়ানোর সাহস পাবে না। আর শাস্তির বিষয় নিয়ে যে জটিলতা রয়েছে বিশেষ করে কর্মকর্তা আর মাঠ পর্যায়ের পুলিশের মধ্যে, সেটিও কীভাবে সামঞ্জস্য করা যায় তা দেখতে হবে। এখানে দুদক বা নিজেদের বিভাগের অপরাধ তদন্ত যারা করেন তাদেরও দায়িত্ব রয়েছে। কারণ, একজন পুলিশ সদস্য তার পদমর্যাদার বাইরে গিয়ে কীভাবে এত সম্পদের মালিক হন সেটি নজর রাখা জরুরি। বেতন বা পারিবারিক সম্পত্তির বাইরে দেখা যাচ্ছে পুলিশে যোগ দিয়ে কোটি কোটি টাকার মালিক বনে যাচ্ছেন। আবার এর সঙ্গে জড়িত নিয়োগ বাণিজ্যও। পুলিশে যোগ দিতে গেলে যে ঘুষ দিতে হয় অনেক ক্ষেত্রে সেটিও নতুন করে ঘুষ বাণিজ্যকে উৎসাহিত করে। কথা হচ্ছে, সমস্যার সমাধান তো করা যায়, কিন্তু এমন যদি হয়, সর্বাঙ্গে ব্যথা ওষুধ দেবো কোথা! তবে? সেই দায়িত্ব নিতে হবে খোদ রাষ্ট্র পরিচালনাকারীদের।\nওসি প্রদীপ এবং এসআই লিয়াকতের অন্ধকার জগতের বিভিন্ন তথ্য এখন উঠে আসছে গণমাধ্যমে সেইসাথে টেকনাফে বসবাসকারী মানুষদের মুখে মুখে এখন তাদের বিভিন্ন কর্মকাণ্ডের কথা শোনা যাচ্ছে সেদিন থেকেই এই সমালোচিত দুই পুলিশ কর্মকর্তা গ্রেফতার হয়েছেন সেদিন থেকেই মানুষ তাদের বিরুদ্ধে কথা বলতে শুরু করেছে যদিও এর আগে যারা কথা বলতে চেয়েছিল বা বলেছিল তাদের ভোগ করতে হয়েছে করুণ পরিণতি তাই আর কেউ তাদের বিরুদ্ধে কথা বলতে সাহস পায়নি এতদিন


কে হবেন সিবিআইয়ের পরবর্তী ডিরেক্টর? ভোটের বঙ্গে তুঙ্গে জল্পনা - The Bengal Story\nSaturday, December 4th, 2021, 9:49:56 PM\nকে হবেন সিবিআইয়ের পরবর্তী ডিরেক্টর? ভোটের বঙ্গে তুঙ্গে জল্পনা\nবাজেট অধিবেশন এবং কৃষি আইন নিয়ে বিক্ষোভের জেরে নয়া ডিরেক্টর বেছে নিতে দেরি হতে পারে\nWritten By নিজস্ব প্রতিনিধি Published On Tuesday, February 2nd, 2021, 1:15:42 PM IST\nরাত পোহালেই মেয়াদ শেষ সিবিআইয়ের বর্তমান ডিরেক্টর ঋষিকুমার শুক্লার। পরবর্তী সিবিআই ডিরেক্টর বেছে নেবে প্রধানমন্ত্রী, বিরোধী দলনেতা এবং সুপ্রিম কোর্টের প্রধান বিচারপতির উচ্চপর্যায়ের কমিটি। তবে বাজেট অধিবেশন এবং কৃষি আইন নিয়ে বিক্ষোভের জেরে নয়া ডিরেক্টর বেছে নিতে দেরি হতে পারে বলে খবর।\nবাংলা সহ একাধিক রাজ্যে ভোটের আবহে এই পদ কে পাবেন তা অত্যন্ত গুরুত্বপূর্ণ হয়ে উঠেছে। দেশের সেরা তদন্তকারী সংস্থার প্রধান কে হবেন তা ইদানীং রাজনীতির বিষয় হয়ে উঠেছে বলে অভিযোগ বিরোধীদের। তাই ভোটের মুখে সিবিআই প্রধানের পদ কে পাচ্ছেন তার দিকে তাকিয়ে ডান-বাম দুই পক্ষই। রাজনৈতিক মহল বলছে, তার উপরেই নির্ভর করছে কোন তদন্ত কতটা অগ্রাধিকার পাবে। সিবিআই অধিকর্তার পদের রাজনৈতিক তাৎপর্য রয়েছে বলে মনে করেন তাঁরা।\nসূত্রের খবর, প্রধানমন্ত্রী নরেন্দ্র মোদী, বিরোধী দলনেতা অধীর চৌধুরী এবং প্রধান বিচারপতি এস এ বোবডের উচ্চপর্যায়ের কমিটির কাছে সিনিওরিটি ও দক্ষতার বিচারে ১৯৮৪ থেকে ১৯৮৭ সাল পর্যন্ত ৪ টি ব্যাচের IPS অফিসারের তালিকা পাঠানো হবে। তার মধ্যে থেকে একজনকে বেছে নেবে মোদী-অধীর-বোবডের কমিটি।\nআর এখানেই উঠছে সবচেয়ে বড়ো প্রশ্ন, সিবিআই প্রধান পদে কে আসবেন। কেন্দ্রের তরফে বিষয়টি নিয়ে রা কাড়েননি কেউ। কিন্তু নাম প্রকাশে অনিচ্ছুক এক উচ্চপদস্থ আধিকারিক জানিয়েছেন, ১৯৮৪ সাল থেকে ১৯৮৭ সালের মধ্যে অন্তত ২৫-২৬ জন IPS আছেন প্রাথমিক বাছাইয়ের তালিকায়। পদ্ধতি হল, স্বরাষ্ট্র মন্ত্রক (MHA) পার্সোনেল ও ট্রেনিং বিভাগের (DoPT) সহায়তায় প্রাথমিক তালিকা তৈরি করবে। পরামর্শ নেওয়া হবে চিফ ভিজিলেন্স কমিশন (CVC) এর। সেই তালিকা পাঠানো হবে উচ্চ পর্যায়ের কমিটির কাছে।\nনয়া সিবিআই ডিরেক্টর হওয়ার দৌড়ে এগিয়ে রয়েছেন ১৯৮৪ ব্যাচের অসম-মেঘালয় ক্যাডার ওয়াই সি মোদী। তিনি বর্তমানে NIA এর ডিজি পদে রয়েছেন। বর্তমানে বিএসএফের ডিজি ১৯৮৪ ব্যাচের গুজরাত ক্যাডারের রাকেশ আস্থানাও রয়েছেন দৌড়ে। এছাড়া ১৯৮৫ ব্যাচের মহারাষ্ট্র ক্যাডার বর্তমানে CISF এর ডিজি সুবোধকুমার জয়সওয়াল, ১৯৮৫ ব্যাচের ইউপি ক্যাডার এইচ সি অবস্থি, তিনি এখন উত্তরপ্রদেশ পুলিশের ডিজিপি। দৌড়ে আছেন ১৯৮৪ ব্যাচের হরিয়ানা ক্যাডারের অফিসার এস এস দেসওয়াল এবং ১৯৮৫ সালের কেরল ক্যাডার লোকনাথ বেহেরা। বেহেরা বর্তমানে রয়েছেন কেরলের ডিজিপি পদে।\nএই নাম নিয়েই এবার রাজনীতির আঙ্গিনায় তোলপাড় হতে পারে বলে মনে করছেন রাজনৈতিক মহল। আস্থানার সঙ্গে তৎকালীন ডিরেক্টর অলক ভার্মার গোলমাল সাড়া ফেলে দিয়েছিল। সুপ্রিম কোর্টকে পর্যন্ত হস্তক্ষেপ করতে হয়। তারপর গঙ্গা-যমুনা দিয়ে বহু জল বয়ে গেছে। বর্তমানে আস্থানা বিএসএফের ডিজি। তাঁর বাহিনীর লোকের নাম জড়িয়েছে গরু পাচারে। আস্থানা সঙ্গে সঙ্গে অভিযুক্ত অফিসারদের বরখাস্ত করেছেন। IPS মহলের অন্দরের খবর, অন্যায়ের সঙ্গে আপস না করাই আস্থানার ট্রেডমার্ক। বর্তমানে সিবিআইয়ের দুটি সবচেয়ে হাইভোল্টেজ মামলা সারদা এবং নারদের তদন্তও সবচেয়ে গতি পেয়েছিল এই আস্থানার আমলেই। লালুপ্রসাদের জেলযাত্রার পিছনেও আস্থানার তদন্তের বড়ো ভূমিকা আছে। আবার কেরল ক্যাডারের লোকনাথ বেহেরা একসময় সিবিআইয়ে ছিলেন। গ্রাহাম স্টেইন্স হত্যা বা পুরুলিয়া অস্ত্র বর্ষণ মামলার মতো হাইপ্রোফাইল মামলার তদন্তে তিনি যুক্ত ছিলেন।\nএখন প্রশ্ন হল, সিবিআইয়ের পরবর্তী অধিকর্তা কে হবেন। বাংলায় ভোটের দিকে তাকিয়ে রাজনৈতিক মহল মনে করছে আস্থানার সুযোগ আছে। আবার দক্ষিণের কেরল এবং তামিলনাড়ুর ভোটের দিকে তাকিয়ে অ্যাডভান্টেজ পেতে পারেন লোকনাথ বেহেরা। চূড়ান্ত সিদ্ধান্ত নেবে প্রধানমন্ত্রী, বিরোধী দলনেতা ও প্রধান বিচারপতির হাই পাওয়ার্ড কমিটি। সেই কমিটি যাঁকে বেছে নেবে তিনি ২ বছরের মেয়াদে অধিকর্তার পদ সামলাবেন। বিশেষ ক্ষেত্রে সরকার সেই পদের মেয়াদ বৃদ্ধি করতে পারে।\nadhir chowdhurycbiCBI DirectorPM Narendra ModiSA BobdeTop Story


সোমবার, ১৭ জুন, ২০১৯, ০৮:৪৮:২৪ 15:27\nক্রীড়া ডেস্ক: টনটনের কাউন্টি গ্রাউন্ডে আজ বিশ্বকাপে টিকে থাকার লড়াইয়ে মাঠে নামছে বাংলাদেশ জাতীয় ক্রিকেট দল। বিশ্বকাপে নিজেদের পঞ্চম ম্যাচে আজ বাংলাদেশের প্রতিপক্ষ ওয়েস্ট ইন্ডিজ।\nসোমবার (১৭ জুন) বাংলাদেশ সময় বেলা সাড়ে ৩টায় খেলাটি শুরু হবে। বিটিভি, মাছরাঙা টিভি, গাজী টিভি, স্টার স্পোর্টস ওয়ান ও স্টার স্পোর্টস টু খেলাটি সরাসরি সম্প্রচার করবে।\nত্রিদেশীয় সিরিজে এই ওয়েস্ট ইন্ডিজকেই ফাইনালসহ ৩ বার হারানোর অভিজ্ঞতা রয়েছে মাশরাফী বাহিনীর। এবার কী তবে ক্যারিবীয়দের হারিয়েই বিশ্বকাপে আবারো গর্জন তুলবে টাইগাররা? কোনো কারণে আজকের ম্যাচ হেরে বসলে কাগজে-কলমে সম্ভাবনা টিকে থাকলেও আফগানিস্তান, পাকিস্তান, অস্ট্রেলিয়া ও ভারতের বিপক্ষে টানা ম্যাচ জেতা মোটেও সহজ বিষয় হবে না। তাই আজকের ম্যাচ জেতা বাংলাদেশের জন্য খুবই গুরুত্বপূর্ণ।\nবাঁচা-মরার এই ম্যাচে একাদশে একাধিক পরিবর্তন আসতে পারে বলে আভাস পাওয়া গেছে। ম্যাচের আগের দিন সংবাদ সম্মেলনে টাইগার অধিনায়ক মাশরাফী বিন মোর্ত্তজা বিষয়টি নিয়ে টিম ম্যানেজমেন্ট সিদ্ধান্ত নেবে বলে জানিয়ে দিয়েছেন।\nওয়েস্ট ইন্ডিজের অধিনায়ক জেসন হোল্ডারের অবশ্য নিজেদের আন্ডারডগ মেনে নিলেও বলেছেন, এটা নতুন মঞ্চ, নতুন দিন, নতুন সুযোগ। ক্রিকেট খেলাটা নির্ভর করে নির্দিষ্ট দিনের ওপর। চ্যালেঞ্জের জন্য আমরা প্রস্তুত, ভালো খেলতে মরিয়া হয়ে আছি।\nতবে সাবধানী বাংলাদেশ দলের অধিনায়ক মাশরাফী ফেভারিট তকমা নিজেদের গায়ে না লাগিয়ে সাবধানী হয়ে বলেছেন, অনেকেই ওয়েস্ট ইন্ডিজের বিপক্ষে আগের ৯ খেলায় ৭ জয়ের কথা ভাবছেন। আমরা আগের নয় ম্যাচের সাতটিতে জিতেছি বলেই যে এ ম্যাচেও জিতে যাব- এমন নয়। ওই চিন্তায় খেললে কার্যকর ফল পাওয়া যাবে না।\nযাদের দিকে থাকবে আলাদা নজর\nমুশফিকুর রহিম (বাংলাদেশ): ফর্মের তুঙ্গে থাকা সাকিব আল হাসানের সাথে বাংলাদেশের মিডল অর্ডারের প্রধান ভরসা মুশফিকুর রহিম। প্রথম ম্যাচে দক্ষিণ আফ্রিকার বিপক্ষে খেলেছিলেন ৭৮ রানের ম্যাচ জেতানো ইনিংস। ওয়েস্ট ইন্ডিজের বিপক্ষে খেলা সর্বশেষ ১০ ম্যাচের ৫টিতেই ফিফটির দেখা পেয়েছেন মুশি, ৬৩.৭১ গড়টাও সমীহ জাগানিয়া। আজ তাই বড় ইনিংসে চোখ রাখতেই পারেন মুশফিক!\nশাই হোপ (ওয়েস্ট ইন্ডিজ): ওয়েস্ট ইন্ডিজ উইকেটরক্ষকের বাংলাদেশের বিপক্ষে সাম্প্রতিক ফর্ম কোচ স্টিভ রোডসের কপালে ফেলছে চিন্তার ভাঁজ। বাংলাদেশের বিপক্ষে শাই হোপের ব্যাটিং গড় ৯৪.৫৭! যেখানে তার ক্যারিয়ার গড় ৪৯.৭২। অর্থাৎ, বাংলাদেশকে সামনে পেলেই যেন হোপ জ্বলে ওঠেন দ্বিগুণ শক্তিতে! অস্ট্রেলিয়া ও ইংল্যান্ডের বিপক্ষে দুই ম্যচেই উদ্বোধনী জুটির ব্যর্থতা ভুগিয়েছে ক্যারিবীয়দের। সেক্ষেত্রে জেসন হোল্ডারের দলকে একটা ভালো শুরু এনে দিতে হোপের দিকেই আসা নিয়ে তাকিয়ে থাকবে ক্যারিবীয় সমর্থকরা। অন্যদিকে বাংলাদেশ দলের গেমপ্ল্যানেও হোপকে নিয়ে নিশ্চয় থাকবে আলাদা পরিকল্পনা।\nআবহাওয়া রিপোর্ট অনুযায়ী, টনটনে আজ দিনের শুরুটা ঝকঝকে থাকারই কথা। তবে সারাদিনে অনেকবার অতিথি হয়ে আসতে পারে কালো মেঘ। কিন্তু বৃষ্টিপাতের তেমন সম্ভাবনা নেই বললেই চলে। পুরো ৫০ ওভারের ম্যাচই তাই আশা করা হচ্ছে। এদিকে টনটনের ছোট বাউন্ডারির কারণে একটি হাই স্কোরিং ম্যাচের আশাই করছেন দর্শকরা।\nবাংলাদেশ: তামিম ইকবাল, সৌম্য সরকার, লিটন দাশ, সাকিব আল হাসান, মুশফিকুর রহিম (উইকেটরক্ষক), মাহমুদউল্লাহ রিয়াদ, মোসাদ্দেক হোসেন, মোহাম্মদ সাইফউদ্দিন/ রুবেল হোসেন, মেহেদী হাসান মিরাজ, মাশরাফী বিন মোর্ত্তজা (অধিনায়ক), মুস্তাফিজুর রহমান।\nওয়েস্ট ইন্ডিজ: ক্রিস গেইল, এভিন লুইস, শাই হোপ (উইকেটরক্ষক), নিকোলাস পুরান, শিমরন হেটমায়ার, জেসন হোল্ডার, আন্দ্রে রাসেল, কার্লোস ব্রাথওয়েট, শ্যানন গ্যাব্রিয়েল, শেলডন কটরেল, কেমার রোচ।


ভিপি নুরুল কেন পাসপোর্ট পাবেন না? – News\nSeptember 5, 2019 monirLeaveaComment on ভিপি নুরুল কেন পাসপোর্ট পাবেন না?\nঢাকা বিশ্ববিদ্যালয় কেন্দ্রীয় ছাত্র সংসদের (ডাকসু) ভিপি নুরুল হকের ওপর সরকারদলীয় ছাত্রসংগঠন ছাত্রলীগের আচরণ ও মনোভাব দেশবাসী অনেক আগেই জেনেছেন সংবাদমাধ্যমের কল্যাণে। যেখানে তিনি যান, সেটি হোক ইফতার পার্টি কিংবা ঈদে বেড়াতে যাওয়া গ্রামের বাড়ি, সেখানেই ছাত্রলীগের নেতা-কর্মীরা তাঁর ওপর হামলে পড়েন। তাঁকে আহত করে হাসপাতালে পাঠান। নুরুল হক ও তাঁর সংগঠনের কর্মীরা ছাত্রলীগের হাতে যে কতবার মার খেয়েছেন, তার হিসাব নেই।\nছাত্রলীগের সঙ্গে নুরুল হকের আদর্শগত কোনো দ্বন্দ্ব নেই। থাকার কথা নয়। তিনিও একসময় ছাত্রলীগ করতেন। এখনো নিজেকে বঙ্গবন্ধুর অনুসারী বলে দাবি করেন। তারপরও নুরুল হক রেহাই পাচ্ছেন না। ছাত্রলীগ তক্কে তক্কে থাকে, কীভাবে তাঁকে নাজেহাল করা যায়।বাংলাদেশের দ্বিতীয় পার্লামেন্ট খ্যাত ডাকসুর সহসভাপতির প্রতি সরকারদলীয় ছাত্রসংগঠনটির এই আক্রোশের কারণ অজানা নয়। প্রথমত, নুরুল হক ও তাঁর সহযাত্রীরা সাধারণ ছাত্র অধিকার সংরক্ষণ পরিষদের ব্যানারে সরকারি চাকরিতে কোটাপদ্ধতি সংস্কারের দাবিতে আন্দোলন করেছিলেন। সরকার শুরুতে আন্দোলনকারীদের পাত্তা না দিলেও পরে দাবি মেনে নিতে বাধ্য হয়। নুরুল হকদের দাবি ছিল কোটা সংস্কার। আর সরকার পুরো কোটাপদ্ধতিটাই বাতিল করে দিয়েছে।\nযখন কোটা সংস্কার আন্দোলন চলছিল, তখন ছাত্রলীগ বিভিন্ন স্থানে আন্দোলনকারীদের ওপর চড়াও হলেও তারা সাধারণ শিক্ষার্থীদের সমর্থন পায়। ফলে, সাধারণ ছাত্র অধিকার সংরক্ষণ পরিষদ শিক্ষাঙ্গনে নতুন শক্তি হিসেবে আবির্ভূত হয়; যদিও তারা নিজেদের অরাজনৈতিক সংগঠন বলে দাবি করে।ডাকসু ও হল সংসদের নির্বাচনে এই অরাজনৈতিক সংগঠনকে মোকাবিলা করতে বেগ পেতে হয় ছাত্রলীগকে। সাধারণ ছাত্রদের পুরোপুরি সমর্থন ছিল তাদের প্রতি। ডাকসুর আগের নির্বাচনগুলোয় রাজনৈতিক দলের ছত্রচ্ছায়ায় গড়ে ওঠা ছাত্রসংগঠনগুলোর মধ্যেই মূল প্রতিদ্বন্দ্বিতা হতো। এবার ছাত্রলীগের সঙ্গে মূল প্রতিদ্বন্দ্বিতা হয় সাধারণ ছাত্র অধিকার পরিষদের। ছাত্রদল বা বাম গণতান্ত্রিক ছাত্র জোটের কোনো পাত্তাই ছিল না। ডাকসুতে ভিপি পদে নুরুল হক ছাড়াও সমাজসেবা সম্পাদক পদে আখতার হোসেন জয়ী হন সাধারণ ছাত্র অধিকার সংরক্ষণ পরিষদ থেকে। কয়েকটি হলেও তারা ভালো ফল করেছে। বিশ্লেষকদের মতে, ডাকসু নির্বাচনে যদি কারচুপি না হতো, সাধারণ শিক্ষার্থীরা যদি নির্বিঘ্নে ভোট দিতে পারতেন, তাহলে অধিকাংশ পদেই সাধারণ ছাত্র অধিকার সংরক্ষণ পরিষদের প্রার্থীরাই জয়ী হতেন। জাতীয় নির্বাচনের মতো ডাকসু নির্বাচনে একাধিক হলে ‘ব্যালট পেপার’ কেলেঙ্কারি হয়েছে। একজন প্রাধ্যক্ষকে তাৎক্ষণিকভাবে পদত্যাগ করতে হয়েছে।নির্বাচনে নুরুল হকের কাছে হেরে গিয়েই ছাত্রলীগ তাঁর ওপর মারমুখী হয়ে ওঠে। ডাকসুর নিষ্ক্রিয়তার জন্য তাঁকে দায়ী করে থাকে।\nএই প্রেক্ষাপটে একটি পত্রিকার খবর দেখে বিস্মিত হলাম। ডাকসুর ভিপি নুরুল হক নুরের পাসপোর্ট মিলছে না। পাসপোর্ট পেতে চার মাস ধরে তিনি পাসপোর্ট অফিসে অনেক কর্মকর্তার কাছে ধরনা দিয়েছেন। কিন্তু কোনো ফল হয়নি। তাঁদের দাবি, নুরুল হকের বিরুদ্ধে যেহেতু মামলা আছে, সেহেতু তাঁকে পাসপোর্ট দেওয়া যাবে না। অবশেষে বিষয়টি নিয়ে নুরুল হক হাইকোর্টে রিট করেছেন। এর পরিপ্রেক্ষিতে হাইকোর্ট স্বরাষ্ট্র মন্ত্রণালয়ের কাছে জানতে চেয়েছেন, কেন নুরুল হককে পাসপোর্ট দেওয়া হবে না?পত্রিকার খবর অনুযায়ী, গত জুলাই মাসে নেপালের ত্রিভুবন ইউনিভার্সিটিতে একটি সেমিনারে যোগ দেওয়ার আমন্ত্রণ ছিল তাঁর। তাই পাসপোর্টের জন্য গত এপ্রিল মাসে তিনি আগারগাঁও পাসপোর্ট অফিসে ফরম জমা দেন। জরুরি ভিত্তিতে পাসপোর্ট পেতে নির্ধারিত ফিও জমা দেন ব্যাংকে।ডাকসুর ভিপির বিরুদ্ধে কী ধরনের মামলা আছে? কোটাবিরোধী আন্দোলনের সময় তিনিসহ অনেকের বিরুদ্ধে মামলা হয়েছে। রাজনৈতিক কারণে বিভিন্ন দলের নেতা-কর্মীদের বিরুদ্ধে মামলা হয়। এমনকি আওয়ামী লীগ ও ছাত্রলীগের অনেক নেতা-কর্মীর বিরুদ্ধেও মামলা আছে। কেউ ক্ষতিগ্রস্ত হলে মামলা করেন, আবার কেউ প্রতিপক্ষকে নাজেহাল করতেও মামলা করেন। কিন্তু এ কারণে কেউ পাসপোর্ট পাওয়া থেকে বঞ্চিত হতে পারেন না। কিংবা কারও পাসপোর্ট বাতিল করা হয় না। কিন্তু নুরুল হককে পাসপোর্ট দেওয়া দেওয়া হয়নি। সরকারের চোখে তিনি কি দুর্ধর্ষ অপরাধী? যদি তা না হয়ে থাকে, তাহলে কেন তিনি পাসপোর্ট পাবেন না?\nনুরুল হকের বিরুদ্ধে মামলা হলেও তিনি দণ্ডিত নন। তাঁর বিরুদ্ধে আনীত অভিযোগ প্রমাণিত হয়নি। তাহলে কেন তাঁকে পাসপোর্ট দেওয়া হবে না? তিনি ঢাকা বিশ্ববিদ্যালয়ের ৪৪ হাজার শিক্ষার্থীর নির্বাচিত ভিপি। সরকার অন্যায়ভাবে একজন নাগরিককে পাসপোর্ট পাওয়া থেকে বঞ্চিত করতে পারে না।নুরুল হক জানিয়েছেন, তিনি অসুস্থ এবং চিকিৎসা করাতে ভারতে যেতে চান। কিন্তু পাসপোর্ট না পাওয়ায় যেতে পারছেন না।পাকিস্তান আমলে এই ডাকসুর ভিপি ছিলেন রাশেদ খান মেনন, তোফায়েল আহমেদ, মাহফুজা খানম, আ স ম আবদুর রব। স্বাধীনতার পর ভিপি হয়েছেন মুজাহিদুল সেলিম, মাহমুদুর রহমান মান্না, আখতারুজ্জামান, সুলতান মনসুর ও আমানুল্লাহ আমান। তাঁদের উত্তরসূরি নুরুল হক। তাঁকে এভাবে পাসপোর্ট পাওয়া থেকে বঞ্চিত রাখা যেমন রাজনৈতিক শিষ্টাচারের পরিপন্থী, তেমনি মৌলিক মানবাধিকারেরও লঙ্ঘন।ছাত্রলীগের নেতা-কর্মীরা এত দিন নুরুল হকের ওপর যে চড়াও হতেন, সেটিকে ব্যক্তি বা সংগঠনের অন্যায় বলে চালিয়ে দেওয়া হতো। আওয়ামী লীগের অনেক দায়িত্বশীল নেতা বলতেন, নুরুল হক ডাকসুর ভিপি হিসেবে দায়িত্ব পালন করছেন, সরকার তাঁর কোনো কাজে বাধা দিচ্ছে না। কোনো ব্যক্তি বা সংগঠন কিছু করলে তার দায় সরকার নেবে কেন? কিন্তু তাঁরা এখন কী বলবেন?সরকারের এই আচরণ আমাদের পাকিস্তান আমলের কথা মনে করিয়ে দেয়। ১৯৬৬-৬৭ সালে মাহফুজা খানম ডাকসুর ভিপি ছিলেন। তিনি বাম ছাত্রসংগঠন করতেন। এ কারণে পাকিস্তান সরকার তাঁকে পাসপোর্ট দেয়নি এবং ১৯৬৮ সালে লন্ডনের সাসেক্স বিশ্ববিদ্যালয়ে স্কলারশিপ পেয়েও তিনি সেখানে যেতে পারেননি।পাসপোর্ট না পাওয়ায় ডাকসুর বর্তমান ভিপি নুরুল হক কাঠমান্ডুতে একটি সেমিনারে আমন্ত্রিত হয়েও যেতে পারেননি। এখন চিকিৎসার জন্য ভারতেও যেতে পারছেন না। ডাকসুর নির্বাচিত ভিপির প্রতি সরকারের এ কেমন আচরণ?


ফেসবুকে স্ট্যাটাস দিলেন মামুনুল হক\nহেফাজতে ইসলামের কেন্দ্রীয় যুগ্ম মহাসচিব মাওলানা মামুনুল হক নারায়ণগঞ্জের সোনারগাঁওয়ে একটি রিসোর্টে অবরুদ্ধ থাকার পর মুক্ত হয়েছেন। মুক্তির পর তিনি তার ভেরিফাইড ফেসবুক পেজে স্ট্যাটাস দিয়েছেন।শনিবার (৩ এপ্রিল) বিকেল ৩টা …\nশিক্ষা সনদ জমা দিলেই মিলবে কোটি টাকা!\nব্যক্তিগত গ্যারান্টি অথবা শিক্ষা সনদ জামানত দিয়ে এক কোটি টাকা পর্যন্ত ঋণ নিতে পারবেন নতুন উদ্যোক্তারা। চার শতাংশ সুদে ২১ থেকে সর্বোচ্চ ৪৫ বছর বয়সের উদ্যোক্তারা এই ঋণ নিতে পারবেন। …\nএই ৫ ধরনের পুরুষকে নারীরা একবার হলেও সঙ্গী হিসেবে পেতে চায়\nবিশেষজ্ঞদের মতে, নারীরা জী’বনসঙ্গী যেমনই চেয়ে থাকুক না কেন, তাদের স্ব’প্নের পুরুষটি কিন্তু ভিন্ন হতে পারে।হয়তো জী’বনসঙ্গী হিসেবে তিনি আদর্শ নন, কিন্তু জীবনে একবার হলেও এমন পুরুষের সঙ্গে সময় কা’টাতে …\nআমাদের বাড়িতে অনেক সময় মশার উপদ্রব যথেষ্ট পরিমাণে বেড়ে যায়।সেক্ষেত্রে আমরা বিভিন্ন মশা মারা ধুপ বা ইলেকট্রিক কয়েল এর ব্যবহার করে থাকি । কিন্তু ইলেকট্রিক কয়েল মশা মা-রা ধুপ থেকে …\nজলভর্তি বালতি নিয়ে আগুন নেভাতে গিয়ে ঘটলো বড় বিপত্তি, তুমুল ভাইরাল ভিডিও!\nসোশ্যাল মিডিয়াতে আমরা কখনও কখনও এমন বেশ কিছু ধরনের ঘটনার সাক্ষী থেকে থাকে যে গু-লি প্র-চন্ড পরি-মানে ভয়-ঙ্কর হয়ে থাকে । কিন্তু অবশেষে সমস্ত ঘটনা গু-লিতে অ-ল্পের জন্য প্রা-ণ ফি-রে …\nবর্তমান যুগে পৃথিবীর যেকোন মানুষের যেকোনো ধরনের প্রতিভা ব-ন্দি আমাদের এই মুঠোফোনে । কারণেই মুঠোফোন একমাত্র বাড়িতে বসে থাকা অবস্থায় আমাদেরকে ঘুরিয়ে আনতে পারে গোটা পৃথিবীতে । পৃথিবীর আনাচে-কানাচে যাবতীয় …


অষ্টমবারের মতো দেশের সেরা রেফ্রিজারেটর ব্র্যান্ডের মর্যাদা পেলো ওয়ালটন। অর্জন করলো ‘বেস্ট ব্র্যান্ড অ্যাওয়ার্ড-২০২১’।\nদেশের ফ্রিজ বাজারে সিংহভাগ ক্রেতার আস্থা অর্জনের মাধ্যমে টেকসই ব্র্যান্ড ইক্যুইটি তৈরির স্বীকৃতিস্বরূপ এই পুরস্কার পায় দেশের এই ইলেকট্রনিক্স জায়ান্ট। এছাড়া টপ ব্র্যান্ড ক্যাটাগরিতেও আরেকটি পুরস্কার পেয়েছে ব্র্যান্ড ওয়ালটন।\nবুধবার (২৯ ডিসেম্বর ) রাজধানীর একটি পাঁচতারকা হোটেলে এক জাঁকজমকপূর্ণ অনুষ্ঠানে বাংলাদেশ ব্র্যান্ড ফোরামের পক্ষ থেকে ওয়ালটন কর্তৃপক্ষের হাতে ওই পুরস্কার দুটি তুলে দেন গ্রামীন ফোনের চিফ এক্সিকিউটিভ অফিসার ইয়াসির আজমান, অ্যাডকম লিমিটেডের চেয়ারম্যান গীতি আরা সাফিয়া চৌধূরী ও ইপিলিয়ন গ্রুপের চেয়ারম্যান রিয়াজ উদ্দিন আল মামুন।\nএ সময় উপস্থিত ছিলেন ওয়ালটনের চিফ মার্কেটিং অফিসার (সিএমও) মো. ফিরোজ আলম, ওয়ালটন রেফ্রিজারেটরের চিফ বিজনেস অফিসার (সিবিও) প্রকৌশলী আনিসুর রহমান মল্লিক,ডেপুটি সিবিও তোফায়েল আহমেদ, ওয়ালটনের এক্সিকিউটিভ ডিরেক্টর মো. রাকিব উদ্দিন, ডেপুটি এক্সিকিউটিভ ডিরেক্টর দিদারুল আলম খান, অ্যাডিশনাল অপারেটিভ ডিরেক্টর মো. মোস্তাফিজুর রহমান প্রমূখ।\nঅনুষ্ঠানে স্বাগত বক্তব্য দেন বাংলাদেশ ব্র্যান্ড ফোরামের প্রতিষ্ঠাতা শরিফুল ইসলাম।\nপুরস্কার প্রদানের পদ্ধতি সম্পর্কে বিস্তারিত তুলে ধরেন বিশ্বখ্যাত রিসার্চ প্রতিষ্ঠান নিয়েলসেন বাংলাদেশের কর্মাশিয়াল লিডার খন্দকার সামিনা আফরিন।


ঢাকায় ইংলিশ মিডিয়াম স্কুলে নবায়নযোগ্য জ্বালানি ও জ্বালানি সাশ্রয়ে সচেতনতামূলক স্কুলিং প্রোগ্রাম\nদেশের ভবিষ্যৎ প্রজন্মের মধ্যে নবায়নযোগ্য জ্বালানি ও জ্বালানি দক্ষতা বিষয়ে সচেতনতা সৃষ্টি ও তার সঠিক ব্যবহার এবং জ্বালানি সাশ্রয়ে উদ্বুদ্ধকরনের লক্ষ্যে মুজিব শত বর্ষ উদযাপন কার্যক্রমের অংশ হিসেবে স্রেডা আজ ০২ মার্চ ২০২০ তারিখ স্রেডার গোমতী অডিটোরিয়ামে “নবায়নযোগ্য জ্বালানি ও জ্বালানি সাশ্রয়ে স্কুলিং প্রোগ্রাম” আয়োজন করা হয়।\nএ স্কুলিং প্রোগ্রাম চিত্রাঙ্কন প্রতিযোগীতার মাধ্যমে শুরু হয়। ইংলিশ মিডিয়াম স্কুলের ছাত্রছাত্রীদেরকে বিদ্যুৎ খাতে বাংলাদেশ সরকারের গত ১০ বছরের অর্জন সম্পর্কে বিস্তারিত ধারণা দেয়া হয় এবং এ বিষয়ক একটি কুইজ প্রতিযোগিতার আয়োজন করা হয়। চতুর্থত, উপস্থিত বক্তৃতার মাধ্যমে তারা বিদ্যুৎ খাতে নবায়নযোগ্য জ্বালানির ব্যবহার ও জ্বালানি সাশ্রয়ের গুরুত্ব বিষয়ে তাদের ধারণা ব্যক্ত করে। বাচ্চাদের চিত্রাঙ্কনে তারা জ্বালানির দ্বায়িত্বশীল ব্যবহার নিয়ে কি ভাবছে তা ফুটিয়ে তোলে। এই প্রোগ্রামটিতে ঢাকার ০৪ টি খ্যাতনামা ইংলিশ মিডিয়াম স্কুল ( Sunny Dale, Tiny Tots/ Summerfield Int. School, Universal Tutorials) শিক্ষার্থীরা অংশগ্রহণ করে। উক্ত অনুষ্ঠানে নবায়নযোগ্য জ্বালানি, জ্বালানি দক্ষতা ও জ্বালানি সাশ্রয় বিষয়ে ধারণা লাভের পর অংশগ্রহণকারী সকল শিক্ষার্থীদের মাঝে ব্যাপক উৎসাহ পরিলক্ষিত হয়। তারা এ বিষয়ে নিজেরা জ্বালানি সাশ্রয়ে সচেতন থাকবে এবং আরও জ্ঞান অর্জন করতে ও পরিবার, প্রতিবেশী, বন্ধু ও সহপাঠীদের অভিলব্ধ জ্ঞান জানাতে আগ্রহ প্রকাশ করে। অনুষ্ঠান শেষে তারা জ্বালানি সাশ্রয়ে ও সংরক্ষণে নিয়োজিত থাকবে বলে শপথ গ্রহণ করে। এ অনুষ্ঠানে সভাপতিত্ব করেন স্রেডার চেয়ারম্যান ও অতিরিক্ত সচিব, জনাব মো. হেলাল উদ্দিন ।


মহান মে দিবস আজ দেশে প্রতি মাসে পেশাগত দুর্ঘটনায় মারা যাচ্ছে ৭৮ শ্রমিক! – crimebarta.com\nমহান মে দিবস আজ দেশে প্রতি মাসে পেশাগত দুর্ঘটনায় মারা যাচ্ছে ৭৮ শ্রমিক!\nমে ১, ২০১৭ মে ১, ২০১৭ ক্রাইমবার্তা ডটকম ০ Comment\nক্রাইমবার্তা রিপোট: দেশে প্রতি মাসে প্রায় ৭৮ জন শ্রমিক পেশাগত দুর্ঘটনায় মারা যাচ্ছে। আর আহত হচ্ছে ১৪৩ জনের বেশি শ্রমিক। শ্রমজীবী মানুষদের কর্মপরিবেশ ও অধিকার নিয়ে এমন একটি বেসরকারি সংগঠন বাংলাদেশ অক্যুপেশনাল সেইফটি, হেলথ অ্যান্ড এনভায়রনমেন্ট ফাউন্ডেশন (ওশি) ২০১২ সালের জানুয়ারি থেকে চলতি বছরের মার্চ পর্যন্ত এই ৬৩ মাসের উপাত্ত দিয়ে এমনটাই জানিয়েছে। এতে বুঝা যায়, সরকার ও শিল্প মালিকরা শ্রমিক স্বার্থের কথা যেভাবে বলে থাকে, বাস্তব চিত্র তার চেয়ে খুবই হতাশাব্যঞ্জক।\nওশি’র পরিসংখ্যান অনুযায়ী, দেশে ২০১২ থেকে ২০১৬ পর্যন্ত গত পাঁচ বছরে পেশাগত দুর্ঘটনায় পতিত হয় ৮ হাজার ৯৫৩ জন। এর মধ্যে নিহত হয়েছে ৪ হাজার ৬১৬ জন। হতভাগ্য ও আহত শ্রমিকের সংখ্যা ৪ হাজার ৩৭৩ জন। এছাড়া চলতি বছরের প্রথম ৩ মাসে পেশাগত দুর্ঘটনায় ২৯৪ জন শ্রমিক নিহত হয়েছে এবং আহত হয়েছে ১০১ জন। নিহতদের মধ্যে ৬৮ জন প্রাতিষ্ঠানিক এবং ২২৬ জন অপ্রাতিষ্ঠানিক খাতে কর্মরত ছিলেন। আহতদের ৪৫ জন প্রাতিষ্ঠানিক এবং ৫৬ জন অপ্রাতিষ্ঠানিক খাতে কাজ করতেন।\nশ্রমিক শ্রেণির এমন দুরবস্থার মধ্যেই বিশ্বের অন্যান্য দেশের মতো বাংলাদেশেও আজ সোমবার মহান মে দিবস পালন করা হচ্ছে। এ দিনটি ‘আন্তর্জাতিক শ্রমিক দিবস’ হিসেবেও সমধিক পরিচিত। এবার দিবসটির ১৩১তম বার্ষিকী পালন হচ্ছে। এ দিনটি মাঠে-ঘাটে, কলকারখানায় খেটে খাওয়া শ্রমজীবী মানুষের অধিকার আদায়ে রক্তঝরা সংগ্রামের গৌরবময় ইতিহাস সৃষ্টির দিন। শ্রমজীবী মানুষের ন্যায্য অধিকার প্রতিষ্ঠার শপথের দিন আজ। এ বছর মে দিবসের প্রতিপাদ্য- “শ্রমিক-মালিক গড়ব দেশ; এগিয়ে যাবে বাংলাদেশ।” দিনটি পালন উপলক্ষ্যে সরকারি-বেসরকারি উদ্যোগে বিস্তারিত কর্মসূচি নেয়া হয়েছে। দিবসটি উদযাপন উপলক্ষে শ্রম ভবন, বঙ্গবন্ধু আন্তর্জাতিক সম্মেলন কেন্দ্র ও রাজধানীর বিভিন্ন সড়ক দ্বীপ ব্যানার, ফেস্টুন ও প্ল্যাকার্ড দ্বারা সজ্জিত করা হবে।\nদীর্ঘ বঞ্চনা আর শোষণ থেকে মুক্তি পেতে ১৮৮৬ সালের এদিন বুকের রক্ত ঝরিয়েছিলেন শ্রমিকরা। এদিন শ্রমিকরা আট ঘণ্টা কাজের দাবিতে যুক্তরাষ্ট্রের সব শিল্পাঞ্চলে ধর্মঘটের ডাক দিয়েছিলেন। সে ডাকে শিকাগো শহরের তিন লক্ষাধিক শ্রমিক কাজ বন্ধ রাখেন। শ্রমিক সমাবেশকে ঘিরে শিকাগো শহরের হে মার্কেট রূপ নেয় লাখো শ্রমিকের বিক্ষোভে। এক লাখ পঁচাশি হাজার নির্মাণ শ্রমিকের সঙ্গে আরও অসংখ্য বিক্ষুব্ধ শ্রমিক লাল ঝান্ডা হাতে সমবেত হন সেখানে। বিক্ষোভের এক পর্যায়ে পুলিশ শ্রমিকদের ওপর নির্বিচারে গুলি চালালে ১০ শ্রমিক প্রাণ হারান। অন্যদিকে হে মার্কেটের ওই শ্রমিক বিক্ষোভ ছড়িয়ে পড়ে সারাবিশ্বে। গড়ে ওঠে শ্রমিক-জনতার বৃহত্তর ঐক্য। অবশেষে তীব্র আন্দোলনের মুখে শ্রমিকদের দৈনিক আট ঘণ্টা কাজের দাবি মেনে নিতে বাধ্য হয় যুক্তরাষ্ট্র সরকার।\nপরে ১৮৮৯ সালের ১৪ জুলাই প্যারিসে অনুষ্ঠিত দ্বিতীয় আন্তর্জাতিক শ্রমিক সম্মেলনে শিকাগোর রক্তঝরা অর্জনকে স্বীকৃতি দিয়ে ওই ঘটনার স্মারক হিসেবে ১ মে ‘আন্তর্জাতিক শ্রমিক সংহতি দিবস’ হিসেবে ঘোষণা করা হয়। ১৮৯০ সাল থেকে প্রতি বছর দিবসটি বিশ্বের বিভিন্ন দেশে ‘মে দিবস’ হিসেবে পালন করতে শুরু করে। এ দেশে নারায়ণগঞ্জে প্রথম মে দিবস পালিত হয় ১৯৩৮ সালে। তখন বৃটিশ শাসনামল। তারপর পাকিস্তান আমলেও মে দিবস যথাযথ উৎসাহ উদ্দীপনা নিয়ে পালিত হয়েছে। ১৯৭১ সালে পাকিস্তানের শাসন থেকে দেশ স্বাধীন হওয়ার পর ১৯৭২ সালে বাংলাদেশে বিপুল উদ্দীপনা নিয়ে মে দিবস পালিত হয়। ঐ বছর সদ্য স্বাধীন দেশে পয়লা মে সরকারি ছুটি ঘোষিত হয়।\nদিবসটি উপলক্ষে প্রেসিডেন্ট মো. আবদুল হামিদ, প্রধানমন্ত্রী শেখ হাসিনা, বিএনপি চেয়ারপার্সন ও সাবেক প্রধানমন্ত্রী বেগম খালেদা জিয়া এবং বাংলাদেশ জামায়াতে ইসলামীর মকবুল আহমাদসহ জাতীয় নেতৃবৃন্দ পৃথক বাণী দিয়েছেন। বাণীতে তারা শ্রমজীবী মানুষসহ দেশবাসীকে শুভেচ্ছা জানিয়েছেন। এছাড়া বিভিন্ন শ্রমিক সংগঠনের পক্ষ থেকেও অনুরূপ বিবৃতি দেয়া হয়েছে।\nমে দিবস উপলক্ষে আজ সরকারি ছুটি। সরকারি-বেসরকারি অফিস-আদালতের পাশাপাশি বাংলাদেশ ব্যাংকসহ সব তফসিলি ব্যাংক ও কলকারখানা বন্ধ থাকবে। বাংলাদেশ টেলিভিশন ও বাংলাদেশ বেতারসহ বেসরকারি স্যাটেলাইট টেলিভিশন ও বেতারগুলো বিশেষ অনুষ্ঠানমালা প্রচার এবং সংবাদপত্রগুলো বিশেষ ক্রোড়পত্র ও নিবন্ধ প্রকাশ করবে।\nএদিকে পেশাগত কারণে ও কর্মস্থলে দুর্ঘটনায় পতিত শ্রমিকদের স্বার্থ দেখার কেউ আছে বলে মনে করে না সংশ্লিষ্টরা। তাদের অভিযোগ, নিহত শ্রমিকদের পরিবারের খোঁজ-খবর কেউ নেয় না। আহত শ্রমিকদের যথাযথ চিকিৎসা ও পূনর্বাসনের ব্যাপারেও সরকার কিংবা মালিক পক্ষের নির্লিপ্ত থাকতে দেখা যায়। চার বছরেও শিল্প প্রতিষ্ঠান বিপর্যয়ের বিশ্ব জোড়া তোলপাড় করা সাভারের রানা প্লাজা ধসের ঘটনায় বহু মানুষের হতাহতের ঘটনায় ক্ষতিপূরণ না পাওয়ার গবেষণাভিত্তিক একটি প্রতিবেদন সম্প্রতি তুলে ধরে ‘অ্যাকশন এইড’ নামের একটি আন্তর্জাতিক সংস্থা। একই প্রতিবেদনে বলা হয়, শত শত আহত শ্রমিক আজো পর্যন্ত বেকারত্বের অভিশাপ বয়ে বেড়াচ্ছে। শ্রমিক নেতৃবৃন্দ ন্যূনতম বেতন ১৫ হাজার টাকা নির্ধারন ও রেশন কার্ড চালুর দাবি জানিয়েছেন।\nশ্রমজীবীদের সমস্যার কথা স্বীকার করে প্রতিমন্ত্রী মো. মজিবুল হক চুন্নু বলেন, ২০০৬ এবং ২০১৩ সালে শ্রম আইন সংশোধন করা হলেও সচেতনতার অভাবে এর বাস্তবায়ন হচ্ছে না। শিশুশ্রম বিষয়ে সুস্পষ্ট আইন থাকা স্বত্ত্বেও গৃহকর্মে শিশুদের নিয়োগ করা হচ্ছে। কর্মক্ষেত্রে নিরাপত্তা নিশ্চিত করার জন্য জনসচেতনতার বিকল্প নেই।\nকর্মক্ষেত্র পরিদর্শন প্রসঙ্গে প্রতিমন্ত্রী বলেন, ৮৩ লাখ ইনস্পেকশন ইউনিট পরিদর্শন করতে ২০ হাজার পরিদর্শক লাগবে যা সময় সাপেক্ষ। এ অবস্থায় সচেতনতার জরুরি। তিনি বলেন, রানা প্লাজা থেকে শিক্ষা গ্রহণ করে পরিদর্শন কর্মসূচীকে শক্তিশালী করা হয়েছে এবং পরিদর্শকের সংখ্যাও বৃদ্ধি করা হয়েছে। অন্যান্য দেশের তুলনা করে ক্ষতিপূরণ প্রদান প্রসঙ্গে তিনি বলেন, বাংলাদেশের আর্থ-সামাজিক প্রেক্ষাপট বিবেচনায় সরকার যথাযথভাবে শ্রমিকদের ক্ষতিপূরণ প্রদানে প্রয়োজনীয় কার্যক্রম অব্যাহত রেখেছে।\nকর্মসূচি : প্রতিবছরের ন্যায় এবারও রাষ্ট্রীয়ভাবে মে দিবস উদযাপন উপলক্ষে শ্রম ও কর্মসংস্থান মন্ত্রণালয় বিভিন্ন কর্মসূচি গ্রহণ করেছে। সকাল সাড়ে ৭ টায় মন্ত্রণালয়ের পক্ষ থেকে বর্ণাঢ্য র‌্যালির আয়োজন করা হয়েছে। র‌্যালিটি দৈনিক বাংলার মোড় শ্রম ভবনের সামনে থেকে শুরু হয়ে বায়তুল মোকাররম জাতীয় মসজিদের উত্তর গেইট হয়ে জাতীয় প্রেস ক্লাবের সামনে গিয়ে শেষ হবে। বিকেল ৪টায় বঙ্গবন্ধু আন্তর্জাতিক সম্মেলন কেন্দ্রে আয়োজিতব্য আলোচনা সভায় প্রধানমন্ত্রী শেখ হাসিনা প্রধান অতিথি থাকার কথা রয়েছে। এছাড়া মে দিবস উদযাপনের অংশ হিসেবে প্রথমবারের মতো প্রধানমন্ত্রী শ্রমিক কল্যাণ ফাউন্ডেশনের তহবিল থেকে আগামী ১১ মে শ্রমিকদের মেধাবী সন্তাানদের মধ্যে আর্থিক সহায়তা দেবেন।\nপ্রশাসন বরাবর কয়েক দফা আবেদন করেও সোহরাওয়ার্দী উদ্যানে সমাবেশ করার অনুমতি না পাওয়ায় রাজধানীতে র‌্যালী করার ঘোষণা দিয়েছে বিএনপির শ্রমিক সংগঠন জাতীয়তাবাদী শ্রমিক দল। সকাল ১০টায় নয়া পল্টনের কেন্দ্রীয় কার্যালয়ের সামনে থেকে র‌্যালীটি শুরু হয়ে নগরীর বিভিন্ন সড়ক প্রদক্ষিণ করে। এর আগে মে শ্রমিক দিবসে সোহরাওয়ার্দী উদ্যানে সমাবেশ করার ঘোষণা দিয়েছিল শ্রমিক দল।\nএছাড়া জাতীয় শ্রমিক লীগ, জাতীয় শ্রমিক জোট, ট্রেড ইউনিয়ন কেন্দ্র, জাতীয় পার্টি, বাংলাদেশ ওয়ার্কাস পার্টি, সিপিবি, সড়ক পরিবহন শ্রমিক ইউনিয়ন, জাসদ, গণফোরামসহ পোশাক শিল্পে কর্মরত শ্রমিকদের বিভিন্ন সংগঠন পৃথকভাবে বিভিন্ন কর্মসূচি গ্রহণ করেছে। এসব কর্মসূচির মধ্যে রয়েছে শ্রমিক সমাবেশ, লাল পতাকা র‌্যালী , আলোচনা সভা, সেমিনার ও সাংস্কৃতিক অনুষ্ঠান ইত্যাদি।\n← দ্বিতীয় শ্রেণিতে পড়ুয়া নিজের ছাত্রীর প্রেমে হাবুডুবু খান কাসেম\nসাতক্ষীরায় বিভিন্ন কর্মসূচির মধ্যদিয়ে মহান মে দিবস পালিত →\nচীন সীমান্তে ভারতীয় বিমান বিধ্বস্ত: নিহত ৭


Karan Johara'foe' disguising as friend\nPublished by: Tanujit Das | Posted: January 26, 2019 8:40 pm| Updated: January 26, 2019 8:40 pm\nসৌম্যদীপ্ত বন্দ্যোপাধ্যায়: তিনি ইন্ডাস্ট্রির গডফাদার। আবার তাঁর সঙ্গে বন্ধুত্বই নাকি কেরিয়ারকে ঠেলে দিতে পারে খাদের দিকে। তিনি করণ ‘কন্ট্রোভার্শিয়াল’ জোহর৷ বলিউডে তাঁর প্রতিপত্তি বুঝতে গেলে, তাঁকে নিয়ে একটা নেগেটিভ স্টোরি করার চেষ্টা করে দেখুন। সাংবাদিকতার ভাষায় ‘নেগেটিভ স্টোরি’ মানে একটা লেখা, যা তার বিষয়বস্তুকে খুব একটা ভাল আলোয় দেখায় না।\n[জীবনের ব্যস্ততায় বদলে গিয়েছে বাঙালির পিকনিক ]\nএই বিষয়ে একটা ব্যক্তিগত ঘটনার কথা আপনাদের বলি। আমার এক প্রযোজক বন্ধুর সঙ্গে এই বিষয়ে কথা হচ্ছিল। বিষয়টা হল, টক শো হোস্ট করণ জোহর কি বন্ধু? না কি বন্ধু রূপে শত্রু? সঙ্গে সঙ্গে তাঁর পালটা প্রশ্ন,“এক্সকিউজ মি, আপনি কী নিয়ে লিখছেন?” লিখছি করণ জোহরের অদ্ভুত ক্ষমতা নিয়ে, যে হাজারো বিতর্ক সৃষ্টি করেও তা থেকে অক্ষত ভাবে তিনি বেরিয়ে আসতে পারেন। “শুনে মনে হচ্ছে নেগেটিভ স্টোরি। তাই না?” সেটা আপনার দৃষ্টিভঙ্গির উপর নির্ভর করছে। “ঠিক আছে। আমরা কথা বলতে পারি। কিন্তু প্লিজ আমাকে কোট করবেন না, ওকে?” কেন? “বোকামি করবেন না। আজকের বলিউডে করণ সবচেয়ে শক্তিশালী প্রোডিউসার। সব ক্যাম্পের সদস্য, কিন্তু কোনও ক্যাম্পেরই নয়। ওর অধীনে প্রচুর ডিরেক্টর কাজ করছে। সেখানে আমি প্রকাশ্যে কী করে ওর বিরুদ্ধে কথা বলব? আপনি কী জানতে চান বলুন। কিন্তু আমার নামটা নেবেন না প্লিজ। ‘সোর্স’ বলে চালিয়ে দেবেন।”শুধু একজন নয়। প্রথম সারির যে ক’জন প্রযোজক, অভিনেতা আর ‘কফি উইথ করণ’-এর নিমন্ত্রিতদের সঙ্গে কথা বললাম, তাঁরাও হরেদরে একই কথা বললেন। আমার সঙ্গে বন্ধুত্বের খাতিরে কথা বলতে চাইছিলেন সবাই। কিন্তু করণ জোহরের সামনে কেউ নিজের ভাবমূর্তি নষ্ট করতে চান না। ভেবে দেখুন, করণ জোহর সম্ভবত বলিউডের সবচেয়ে ক্ষমতাবান প্রযোজক যিনি অনায়াসে তিন খানের বাড়িতে যাতায়াত করতে পারেন। এই তিন খান কিন্তু বলিউডের তিন ক্যাম্পের মাথা।\nবলিউডে করণের নিজস্ব একটা ক্যাম্পও আছে। তার সদস্য সেই সব অভিনেতা-অভিনেত্রীরা, যাদের তিনি লঞ্চ করেছেন বা মেন্টর করেছেন। রয়েছেন সেই সব ব্যক্তি যাঁদের সঙ্গে করণের সম্পর্ক ছিল। আদিত্য চোপড়ার মতো কয়েকজন পরিচালক বা টুইঙ্কল খান্নার মতো অভিনেতা, যাঁরা করণকে ছোটবেলা থেকে চেনেন। সব মিলিয়ে করণের প্রভাব যা দাঁড়িয়েছে, বলিউডের কেউ বোধহয় তার ধারেকাছে আসতে পারবে না। করণ জোহরের ফোনবুকে কেউ নেই যে তাঁর ফোন তুলবে না। ‘কফি উইথ করণ’-এ সলমন খানের এপিসোডটা মনে আছে? সেখানে সলমন পর্যন্ত বলেছিলেন, করণ কবে তাঁর সঙ্গে ফিল্ম করবেন? এটাই করণ জোহর। যাঁকে সবাই ভালবাসে। কোনও সন্দেহ নেই যে করণ প্রতিভাবান ফিল্মমেকার। কিন্তু যে জায়গাটায় তিনি সমসাময়িকদের ছাড়িয়ে গিয়েছেন, তা হল দুর্দান্ত পিআর। করণের এই স্কিল বলিউডে একমেবাদ্বিতীয়ম। করণ জোহর ছাড়া আর কেউ নেই যিনি বলিউডে প্রায় সবার সঙ্গে সম্পর্ক ধরে রাখতে পেরেছেন। এঁদের কেউ কেউ নিজেদের মধ্যে হয়তো কথা বলেন না, কিন্তু সবাই করণ জোহরের সঙ্গে কথা বলেন। মিডিয়ার উপরেও সমান প্রভাব করণের। প্রচুর সিনিয়র বলিউড সাংবাদিকের সঙ্গে রীতিমতো বন্ধুত্বের সম্পর্ক তাঁর। এঁরা সবাই যথেষ্ট প্রভাবশালী। করণ নিজেই কয়েকবার স্বীকার করেছেন যে, মিডিয়ায় তিনি বেশ কয়েকটা গসিপ শুরু করেছেন। তাই মিডিয়াও করণ জোহরকে ভালবাসে। ফলে খুব কম স্টোরি আছে যা করণের সমালোচনা করে। সত্যি বলতে, বলিউডের বেশির ভাগ সাংবাদিক করণের স্তুতি লিখে পাতার পর পাতা ভরিয়ে দেয়। বহুবার এমন হয়েছে যে, করণের সঙ্গে জড়িত ব্যক্তিরা বিতর্কে জড়িয়ে পড়েছেন। কিন্তু মজার হল, করণকে কোনও বিতর্ক স্পর্শ করতে পারেনি।\n‘এআইবি রোস্ট’ ইভেন্টটা আপনাদের অনেকের মনে থাকবে। যেখানে রণবীর সিং আর অর্জুন কাপুরের সঙ্গে স্টেজে করণও ছিলেন। ইউটিউবে প্রোগ্রামের ভিডিও আপলোড হতে না হতে সে কী বিতর্ক! তারকাদের কিছু মন্তব্যের তীব্র সমালোচনা করে বলা হচ্ছিল যে, সেগুলো নারীবিদ্বেষী এবং চূড়ান্ত অভদ্র। এফআইআর দায়ের করা হয়েছিল। ব্যাপারটা এখনও আদালতের বিচারাধীন। তার পর ‘কফি উইথ করণ’-এ এসে করণের মুখের উপর তাঁকে ‘বলিউড মাফিয়া’ আর ‘স্বজনপোষণের ধ্বজাধারী’ বলে দিলেন কঙ্গনা রানাওয়াত। সেই বিতর্কের কয়েক মাস পর একটা অ্যাওয়ার্ড শো-র মঞ্চে কঙ্গনাকে নিয়ে ব্যঙ্গ করলেন করণ। যে মহিলা সপক্ষে কিছু বলার জন্য অনুষ্ঠানে উপস্থিত নেই, তাঁকে নিয়ে এ রকম মন্তব্য করার জন্য করণের তীব্র সমালোচনা হয়। আমি নিজেও ঘটনাটার প্রতিবাদ করেছিলাম। বরুণ ধাওয়ান (যিনি করণের সঙ্গে সে সময় মঞ্চে ছিলেন) প্রায় সঙ্গে সঙ্গে ক্ষমা চেয়ে নেন। করণ জোহর তাঁর অ্যাপোলজি ব্যক্ত করেন এক টিভি চ্যানেলের এন্টারটেনমেন্ট এডিটরের মাধ্যমে। নিজে সামনে না এসে। হার্দিক পান্ডিয়া-লোকেশ রাহুল বিতর্কের পরেও দেখছি এক জিনিস হচ্ছে। তাঁর শো-এ বিতর্কিত মন্তব্য করে টিম থেকে সাসপেন্ড হয়ে গিয়েছিলেন দুই ভারতীয় ক্রিকেটার। দুই তরুণ ভারতীয় ক্রিকেটার, যাঁদের সামনে গোটা কেরিয়ার পড়ে আছে। কিন্তু করণ জোহর নিজে অদৃশ্য হয়ে গেলেন! ঘটনার বেশ কয়েকদিন পরে বিদেশে বসে একটা টিভি চ্যানেলকে ‘সরি’ বললেন করণ। বললেন, তিনি বা তাঁর টিম মেম্বাররা কেউ বুঝতে পারেননি ক্রিকেটারদের মন্তব্যগুলো অপমানজনক। কী করবেন বুঝে উঠতে পারছিলেন না বলেই এত দেরিতে নিজের প্রতিক্রিয়া জানিয়েছিলেন করণ। তিনি বলেন, টিআরপি বা শো-র জনপ্রিয়তা নিয়ে তাঁর মাথাব্যথা নেই। কারণ তিনি মূলত ফিল্মমেকার।\n[নেতাজির জন্মদিনে আজও বিনা পয়সায় তেলেভাজা বিলি করে শহরের এই দোকান]\nএটা জাস্ট অন্য পর্যায়ের মিথ্যাভাষণ। টিভি টক শো হোস্ট আর ট্যালেন্ট শো-র বিচারক হিসেবে করণের কেরিয়ার যথেষ্ট সফল। অ্যাওয়ার্ড শো-তেও তিনি নিয়মিত মুখ। এমন কোনও সময় মনে করতে পারছেন, যখন কোনও না কোনও টিভি চ্যানেলে করণ জোহরকে দেখা যায়নি? বুঝতে পারছেন আমি কী বলছি? নিজের সিনেমা নিয়ে করণ যতই বলুন না কেন, তিনি নিজে একজন টেলিভিশন পার্সোনালিটি। তো বলিউড ছাড়া টেলিভিশন সেক্টরেও করণ জোহরের প্রভাব মারাত্মক। বলিউডের প্যারাডক্সটা বোঝাতে পারলাম? যা-ই হোক না কেন, যতজনই বিতর্কের আগুনে পুড়ে যাক না কেন, সবাইকে করণ জোহরের বন্ধু হয়ে থাকতে হবে। থাকতেই হবে। ধরুন আপনি একজন তরুণ বলিউড তারকা। আপনি কয়েকটা ফিল্ম করেছেন। আস্তে আস্তে প্রথম সারির দিকে এগোচ্ছেন। হঠাৎ একদিন আপনার ফোনে করণ জোহরের কল বা মেসেজ ভেসে উঠল। সেই কল বা মেসেজটাকে কি আপনি উপেক্ষা করতে পারবেন? না। আপনাকে করণের সঙ্গে কথা বলতে হবেই। এবার আপনি যখন তাঁকে কল ব্যাক করলেন, তিনি আপনাকে ‘কফি উইথ করণ’-এ ডাকবেন। যেখানে তিনি অবধারিত ভাবে আপনাকে উদ্ভট সব প্রশ্ন করে অস্বস্তিকর পরিস্থিতিতে ফেলে দেবেন। আপনি এড়িয়ে যেতে পারেন, কিন্তু করণকে না বলতে পারবেন না।\nকয়েক দিনের জন্য ব্যাপারটা পিছিয়ে দিতে পারেন, কিন্তু করণকে না বলতে পারবেন না। আপনি অসুস্থ বলে কয়েক দিনের অব্যাহতি চেয়ে নিতে পারেন, কিন্তু করণকে না বলতে পারবেন না। বলিউডের পাওয়ার ইকুয়েশন এভাবেই কাজ করে। যেখানে সিঁড়ির একেবারে টঙে বসে আছেন করণ জোহর। একমাত্র একজন, এক মহিলা, খোলাখুলি করণ জোহরের বিরোধিতা করার স্পর্ধা দেখিয়েছেন। কঙ্গনা রানাউত।বলিউডের নামী তারকারা কঙ্গনার সঙ্গে কী ভাবে ব্যবহার করে, আপনারা জানেন? সে আর এক গল্প!\nকরণের সঙ্গে বন্ধুত্বের ফল হতে পারে মারাত্মক!\nতাঁর সঙ্গে বন্ধুত্বই নাকি কেরিয়ারকে ঠেলে দিতে পারে খাদের দিকে।


তৃণমূল কংগ্রেসের ‘খেলা হবে’ এবার কাঁপাচ্ছে যোগীর রাজ্যেও - Now 'Khela hobe' slogan being used in Uttar Pradesh, Bangla News\nবাংলা নিউজ > ঘরে বাইরে > তৃণমূল কংগ্রেসের ‘খেলা হবে’ এবার কাঁপাচ্ছে যোগীর রাজ্যেও\nসেই পোস্টার। (ছবি সৌজন্য টুইটার)\nতৃণমূল কংগ্রেসের ‘খেলা হবে’ এবার কাঁপাচ্ছে যোগীর রাজ্যেও\n১ মিনিটে পড়ুন . Updated: 25 Jun 2021, 09:19 PM IST\nকানপুরে সমাজবাদী পার্টির যে হোর্ডিং রয়েছে, তাতে সমাজবাদী পার্টির চিহ্ন ছাড়াও আরও দুজন স্থানীয় নেতার নাম দেখা দিয়েছে।\n‘খেলা হবে’ স্লোগান এবার বাংলার গণ্ডি ছাড়িয়ে পাড়ি দিল উত্তরপ্রদেশে। যোগী আদিত্যনাথ সরকারকে ক্ষমতাচ্যুত করতে এবার এই স্লোগানকেই হাতিয়ার করতে চাইছে সমাজবাদী পার্টি। সম্প্রতি গোটা কানপুরে সমাজবাদী পার্টির হোর্ডিংয়ে ছেয়ে গিয়েছে। আর তাতে লেখা রয়েছে, ‘অব ইউপি মে খেলা হোই।' যার অর্থ এবার উত্তরপ্রদেশে খেলা হবে।\n২০২২ সালে উত্তরপ্রদেশে বিধানসভা ভোট। গোটা কানপুর শহর যেভাবে সমাজবাদী পার্টির এই হোর্ডিংয়ে ছেয়ে গিয়েছে, তাতে একটা কথা স্পষ্ট, এবারের নির্বাচনে বিজেপিকে সরাতে কোমর বেঁধে নামছে সমাজবাদী পার্টি। আর তাতে অখিলেশ যাদবের হাতিয়ার সেই বাংলার মাটি থেকে উঠে আসা খেলা হবে স্লোগানই। কানপুরে সমাজবাদী পার্টির যে হোর্ডিং রয়েছে, তাতে সমাজবাদী পার্টির চিহ্ন ছাড়াও আরও দুজন স্থানীয় নেতার নাম দেখা দিয়েছে। কানপুরের সমাজবাদী পার্টির সভাপতি জানান, ‘কানপুরে জুড়ে আমরা এই হোর্ডিং সরিয়ে দিয়েছি। কেননা খেলা তো এবার সত্যি উত্তরপ্রদেশে। যেভাবে বাংলায় অশালীন ভাষা ব্যবহার করার প্রত্যাশিত ফল পেয়েছে বিজেপি, ২০২২ সালে উত্তরপ্রদেশেই একই ফলাফল হবে তাঁদের।’|\nএদিন যোগী সরকারকে কাঠগড়ায় তুলে সমাজবাদী পার্টির প্রধান অখিলেশ যাদব বলেন, ‘রাজনীতি করতে গিয়ে রাজ্যকে চরম বেকারত্বের মধ্যে এনে ফেলেছেন যোগী। মুখ্যমন্ত্রী লাখ-লাখ চাকরি দেবেন বলে যে প্রতিশ্রুতি দিয়েছিলেন, তা সত্যিই হয়নি। রাজ্যের অর্থনীতির অবনতির জন্য দায়ী বিজেপি।’ সূত্রের খবর, এবারে সমাজবাদী পার্টি একাই উত্তর প্রদেশে নির্বাচনের লড়াইতে নামছে। সেক্ষেত্রে একা লড়াইয়ের ময়দানে নেমে বিজেপিকে উত্তরপ্রদেশে হারানো সম্ভবপর হয় কিনা, এখন সেটাই দেখার।\nউল্লেখ্য, গত বিধানসভা ভোটে রাজ্য তৃণমূল কংগ্রেসের মুখপাত্র দেবাংশু ভট্টাচার্যের এই খেলা হবে স্লোগান খুবই জনপ্রিয় হয়েছিল। এই স্লোগান নির্বাচনের ময়দানে তৃণমূলকে যে বাড়তি সুবিধা দিয়েছিল, তা বলার অপেক্ষা রাখে না। তৃণমূল নেত্রী মমতা বন্দ্যোপাধ্যায় তাঁর বিভিন্ন জনসভায় এই স্লোগান ব্যবহার করে সারা রাজ্যের মানুষের মন জয় করে নিতে সামর্থ্য হয়েছিলেন। সেই সময় উত্তরপ্রদেশ থেকে মুখ্যমন্ত্রী যোগী আদিত্যনাথ পশ্চিমবঙ্গে প্রচার চালিয়েও কিছু লাভ করতে পারেননি। এখন দেখার, যোগীর নিজের রাজ্যে এই স্লোগানকে কীভাবে কাজে লাগায় সমাজবাদী পার্টি।\nSamajwadi Party Uttar Pradesh UP assembly elections 2022 BJP. Khela Hobe TMC